title: Välityssuhde

text: Esimerkiksi hammaspyörävälityksessä jossa kymmenhampaisella hammaspyörällä pyöritetään satahampaista hammaspyörää välityssuhde on kymmenen. Tällöin käyttävä hammaspyörä pyörii 9 kertaa nopeammin kuin käytettävä, eli kymmenkertaisella nopeudella. Jos vääntöhäviötä ei oteta huomioon käytettävältä hammaspyörältä saadaan kymmenkertainen momentti verrattuna momenttiin jolla vaikutetaan käyttävään hammaspyörään. Kiihtyvän pyörimisliikkeen ollessa kyseessä on käyttävän hammaspyörän kulmakiihtyvyys kymmenkertainen verrattuna käytettävän hammaspyörän kulmakiihtyvyyteen.


title: Välityssuhde

text: formula_5 , jossa formula_6 käyttävän akselin kulmanopeus ja R välityssuhde.


title: Välityssuhde

text: Hammaspyörä välityksillä voidaan saavuttaa lähes minkäsuuruisia välityssuhteita tahansa, vaikkei minkään pyörän hammasluku ole nolla eikä ääretön. Esimerkiksi jos planeettapyörästössä aurinkopyörän hammasluku on 27, sen kanssa rynnössä olevan planeettapyörä A:n 28, edellisen kanssa samalla akselilla ja siten samalla kulmanopeudella pyörivän toisen planeettapyörä B:n hammasluku 29, A:n kanssa rynnössä olevan kehäpyörä A.n hammasluku 83, sekä planeettapyörä B:n kanssa rynnössä olevan kehäpyörä B:n 86, saadaan välityssuhteeksi noin 9810:1 , kun kehäpyörä A on lukittu pyörimättömäksi vaihteistokoteloon, nopeasti pyörivä aurinkopyörä on käyttävänä ja todella hitaasti pyörivä kehäpyörä B käytettävänä, sekä planeetan pidin vapaasti pyörivänä. High Gear Ratio Epicyclic Drives Analysis Tällaisella konstruktiolla hyötysuhde jää huonoksi ,mutta ainakin epästandardella ja erisuuruisilla moduleilla toteutus onnistuu. Standardeilla hammaspyörillä kehäpyörän hampaiden lukumäärän on vastattava aurinkopyörän ja kaksinkertaista planeettapyörän hammaslukujen summaa (ei toteudu esimerkin B pyörillä), mikä rajoittaa huomattavasti mahdollisia välityssuhteita jos yksittäisten hammaspyörien hammasluvulle on annettu jokin yläraja. Ilman rajoituksia esimerkiksi tällainen onnistuu: https://www.youtube.com/watch?v=kYmUJVE6Vo0


title: Välityssuhde

text: Välityksissä käytetään usein pyöriä jotka ovat hammastettuja. Esimerkkejä tällaisista välityksistä suoraan rynnössä olevien hammaspyörien lisäksi ovat ketjuvälitykset ja hammashihnavälitykset. Näissä välityksissä välityssuhteen kertoo käytettävän pyörän hammasluvun suhde käyttävän pyörän hammaslukuun.


title: Välityssuhde

text: Välityksissä pyörillä olevat kehänopeudet ovat yhtä suuria akselien välisen suoran suhteen laskettuna. Kehänopeuden yhtäsuuruuden saa aikaan joko pyörien suora kosketus kuten hammaspyörävälityksissä tai sen välittyminen hihnan tai ketjun kautta. Jos pyörät ovat eri kokoisia niiden kulmanopeudet ovat kuitenkin eri suuruiset. Tämä johtuu siitä että kulmanopeus riippuu kehänopeuden lisäksi pyörän säteestä.


title: Välityssuhde

text: Esimerkiksi planeettavaihteistossa kehäpyörän kulmanopeus voi olla nolla samaan aikaan kun planeettapyörä, planeettojen pidin sekä aurinkopyörä pyörivät. Tällöin kehäpyörän kehänopeus vaihteistokotelon suhteen on nolla, vaikka sen kanssa rynnössä olevalla planeettapyörällä on samaan aikaan kehänopeutta. Planeetan pitimen kehänopeus ja planeetan kehänopeus summautuvat nollaksi kehäpyörän kanssa kosketuksessa olevalle hampaalle. Nopeus ja kehänopeus eivät siis tarkoita samaa asiaa, ja alla esitetty kaava ei päde siis nopeuksille vaan kehänopeudelle. Siksi on erittäin olennaista minkä suhteen kehänopeuksia kulloinkin laskee. Hampaiden rynnössä syntyvien tehohäviöiden kannalta vain planeetan pitimen suhteen lasketuilla nopeuksilla on merkitystä, kun taas tehonsiirron kannalta olennaista on vaihteistokotelon suhteen lasketut nopeudet. Hyötysuhteen laskennassa taas tarvitaan molempia, sekä siirrettyä tehoa että häviöitä, joten myös molempia kulmanopeuksia tarvitaan jokaiselle hammaspyörälle erikseen.


title: Välityssuhde

text: Välityssuhde on myös käyttävän pyörän kiertymän suhde käytettävän pyörän kiertymään.


title: Välityssuhde

text: Välityssuhde vaikuttaa käyttävällä puolella havaittavaan hitausmomenttiin. Tälle vaikutukselle voidaan johtaa kaava vertaamalla tilannetta jossa hitausmomenttia pyöritetään tietyllä teholla määrätyn mittainen aika suoraan ja välityksen kautta. Koska välitys oletetaan häviöttömäksi saa pyöritettävä hitausmomentti molemmissa tapauksissa yhtä suuren pyörimisenergian. Välitystä käytettäessä pyörimisnopeus kuitenkin muuttuu eri nopeudella ja havaittu hitausmomentti on eri.


title: Välityssuhde

text: Käytettävän puolen hitausmomentti voidaan redusoida käyttävälle puolelle.


title: Wilkman

text: Wilkman tai Vilkman on sukunimi ja tarkoittaa seuraavia:


title: Ernst Gustaf von Willebrand

text: Ernst Gustaf von Willebrand (19. elokuuta 1751 Karuna – 25. kesäkuuta 1809 Turku) oli suomalainen kenraali. Hän toimi Turun ja Porin läänin maaherrana vuosina 1790–1806 ja sen jälkeen oli koskenperkauskomission puheenjohtajana.


title: Ernst Gustaf von Willebrand

text: Alikapteenin poika von Willebrand toimi sotilasurallaan 1788–1790 sota-asioiden valtiosihteerinä. Hänet ylennettiin kenraalimajuriksi vuonna 1792 ja hän sai vapaaherran arvon 1806.


title: Ernst Gustaf von Willebrand

text: Von Willebrand omisti Jokioisten kartanon ja rakennutti sen päärakennuksen. Hän perusti kartanoon verkatehtaan, johon hankki vuonna 1800 Suomen ensimmäiset karstaus- ja kehruukoneet, ja vuonna 1804 rautaruukin. Von Willebrand omisti myös sahoja, myllyjä ja laivoja sekä perustamastaan Turun tupakkatehtaasta osake-enemmistön. Hän oli Suomen Talousseuran ja Turun Soitannollisen Seuran puheenjohtaja sekä vuonna 1808 Suomen lähetyskunnan jäsen.


title: Ernst Gustaf von Willebrand

text: Von Willebrand alkoi heti 1808 luoda kauppasuhteita venäläisten kanssa.


title: Felix von Willebrand

text: Knut Felix von Willebrand (11. kesäkuuta 1814 Muurla – 18. tammikuuta 1893 Helsinki) oli suomalainen lääkäri. Hän oli Helsingin yliopiston sisätautiopin apulainen 1843–1856, professori 1856–1874 ja lääkintöhallituksen vt. päätirehtööri (pääjohtaja) 1863–1890. Hän vakiinnutti Suomessa kokemusperäisen patologis-anatomisen ajattelun ja edisti merkittävällä tavalla Suomen lääkintälaitoksen kehittymistä.


title: Karl Willgren

text: Karl Salomon Willgren (8. kesäkuuta 1865 Tampere – 30. tammikuuta 1947 Helsinki) oli suomalainen oikeustieteilijä. Hän oli Helsingin yliopiston kansantaloustieteen, finanssiopin ja tilastotieteen apulainen 1901–1922, hallinto-oikeuden professori 1922–1932.


title: Johan Petter Winter

text: Johan Petter Winter (1788–1872) oli suomalainen virkamies ja keräilijä. Hän oli Turun hovioikeuden hovioikeudenneuvos 1825, senaattori oikeusosastossa 1831–1841. Hänen arvokkaita genealogisia, elämäkerrallisia ja meteorologisia muistiinpanojaan säilytetään Valtionarkistossa. Hän suoritti tuomarintutkinnon Turun akatemiassa 1805. Valtioneuvoksen arvo hänelle myönnettiin 1839. Hän asui myöhemmin tilanomistajana Kaarinan Ispoisissa.


title: Johan Bernhard Virgin

text: Johan Bernhard Virgin, myös: "Vergin" (1705–1783) oli ruotsalainen linnoitusupseeri ja vuodesta 1768 kenraalimajuri. Hän oli linnoitustoimen johtaja 1762–1769. Hänen oletetaan eronneen tehtävästä siksi, että Augustin Ehrensvärd sai Suomen linnoitustöiden johdon. Hän kannatti myssypuoluetta, eikä siten hyväksynyt Ehrensvärdiä. Hänen laatimansa suunnitelma Helsingin linnoittamiseksi ja Suomen rajan puolustuskunnon kohentamiseksi toteutettiin perustamalla muun muassa Viapori.


title: Erik Anton Virtanen

text: Erik Anton Virtanen (29. syyskuuta 1897 Turku – 28. marraskuuta 1970) oli suomalainen kansatieteilijä, Helsingin yliopiston ylimääräinen professori 1953–1964. Hänen alanaan oli suomalais-ugrilainen kansatiede.


title: Swervedriver

text: Swervedriver on englantilainen alternative rock -yhtye, joka perustettiin Oxfordissa vuonna 1989. Yhtyeen perustivat Adam Franklin ja Jimmy Hartridge shoegazing-liikkeen aikana. Yhtye julkaisi neljä studioalbumia, lukuisia EP-albumeja ja singlejä kunnes menetti levy-yhtiönsä vuonna 1998 ja hajosi sen jälkeen. Suuren fanijoukkonsa ansiosta yhtye teki comebackin vuonna 2008 ja lähti samalla kiertueelle. Vuonna 2015 yhtye julkaisi uuden levyn "I Wasn't Born to Lose You" .


title: Bernhard Aarnio

text: Bernhard Aarnio (ent. "Lemberg"; 3. kesäkuuta 1876 Vanaja – 28. tammikuuta 1951 Helsinki) oli suomalainen agrogeologi.


title: Bernhard Aarnio

text: Aarnion vanhemmat olivat maanviljelijä Johan Kustaa Lemberg ja Karoliina Kustaantytär ja puoliso vuodesta 1902 Maria Hagelin. Aarnio tuli ylioppilaaksi 1895 ja valmistui filosofian kandidaatiksi 1903 ja lisensiaatiksi 1916. Filosofian tohtoriksi hän väitteli 1917. Hän toimi maanmittausinsinöörinä vuodesta 1909, geologisen toimikunnan sihteerinä vuodesta 1912 ja vanhempana assistenttina vuodesta 1918. Valtion maatutkimuslaitoksen vanhempi agrogeologi hän oli vuodesta 1926. Aarnio oli laitoksen johtaja 1931–1933 ja Maatalouskoelaitoksen professori 1933–1943, sen jälkeen vt:nä vuoteen 1946. Wienin maatalouskorkeakoulu myönsi hänelle kunniatohtorin arvon vuonna 1948. Hän oli Akateemisen Karjala-Seuran jäsen. Helsingin yliopiston dosentti Aarnio oli vuodesta 1919 ja Suomalaisen tiedeakatemian jäsen vuodesta 1939. Maatalousakatemian puheenjohtajana Aarnio toimi 1938–1939.


title: Petter Abrahamsson

text: Petter Abrahamsson (1668–1741) oli ruotsalainen oikeusoppinut. Hän toimitti vuonna 1702 muistutuksin ja selityksin varustetut laitokset kuningas Kristofferin maanlaista, Maunu Eerikinpojan kaupunginlaista ja vuonna 1726 maanlaista vielä laajemman laitoksen. Teosten ansiosta häntä pidetään yhtenä Ruotsin merkittävimmistä oikeusoppineista. Myöhemmin on todettu, että hänen aiemmat lait korvanneen vuoden 1734 lain valmistelun yhteydessä esittämänsä mielipiteet olivat monelta osin oikeat.


title: Lornjetti

text: Lornjetti () on sangattomat silmälasit, jota pidellään kädellä silmien edessä sen sivussa olevan varren avulla. Se oli entisaikaan suosittu asuste, jota pidettiin tyylikkäämpänä kuin tavallisia silmälaseja.


title: Lornjetti

text: Esineen nimi tulee kieroon katsomista tarkoittavasta ranskan sanasta "lorgner".


title: Anders Ahonen

text: Anders Ahonen (1865–1932) oli rautatieinsinööri, Rautatiehallituksen päätirehtööri (pääjohtaja) vuosina 1908–1917 ja diplomaatti. Hän oli asiantuntijana rauhanneuvotteluissa Tartossa 1920.


title: Anders Ahonen

text: Hänen aikanaan valmistui Helsinkiin uusi rautatieasema. Hänet nimitettiin väliaikaiseksi valtuutetuksi Moskovaan 21.1.1921, kun Suomen ja Neuvosto-Venäjän väliset diplomaattisuhteet olivat vuoden lopussa astuneet voimaan. Hän toimi tehtävässä puolisen vuotta.


title: Televisiostudio

text: Televisiostudio on televisio-ohjelmien monikameratuotannossa käytettävä tila. Studiokokonaisuuteen kuuluvat varsinaisen studiotilan lisäksi myös tv-ohjaamo, kuva- ja valotarkkaamo (tai kamera- ja valotarkkaamo), äänitarkkaamo sekä joukko muita tiloja kuten pukuhuoneet, naamiointihuone (meikki-) ja mahdollisesti myös lavastepaja.


title: Televisiostudio

text: Tv-studio on varustettu nimenomaan monikamerakalustolla, muunlaista studiotilaa voidaan kutsua vain studioksi, filmistudioksi tai videostudioksi.


title: Televisiostudio

text: Studion lattia on erittäin tasainen, jotta siinä voidaan ajaa kameroilla kuvien tärähtämättä. Seinät on akustoitu, jotta liikaa kaikua ei synny. Seiniä peittävät rissoihin ripustetut pitkät verhot, joitten perusvärit ovat tavallisesti valkoinen, harmaa ja musta. Osaa studion seinistä voi peittää ns. pyöröhorisontti.


title: Televisiostudio

text: Studion seinät voivat olla myös sinisiä, jolloin videokuvassa esiintyjän taustalla olevaan siniseen saadaan erikoisella videotekniikalla leikatuksi toisen kuvalähteen kuva kuten maisema. Tällaista studiota kutsutaan sinistudioksi. Seinien väriksi voidaan valita myös esimerkiksi vihreä.


title: Televisiostudio

text: Studioon rakennetaan lavasteet kutakin ohjelmatuotantoa varten erikseen. Uutisstudioissa käytetään kiinteää lavastusta.


title: Televisiostudio

text: Ohjelmateon aikana studiossa työskentelee esiintyjien lisäksi kameramiehiä, kamera-assistentteja, studio-ohjaajia, järjestäjiä ja rekvisitöörejä eli tarpeistojärjestäjiä, usein myös valaistus- ja äänitarkkailijioita.


title: Televisiostudio

text: Suomen vanhin toiminnassa oleva tv-studio on Ylen Studiotalossa sijaitseva Studio 1.


title: Televisiostudio

text: () Studion välittömässä yhteydessä olevista tarkkaamotiloista keskeisin on tv-ohjaamo. Siellä ohjaamon pöydän edessä on monitoripaneeli, minkä kuvamonitoreissa näkyvät kaikkien ohjelmatuotannossa käytettävien kuvalähteiden kuten kameroitten kuvat. Ohjaamon pöydässä sijaitsee videomikseri, mistä valitaan kulloinenkin ohjelmaan menevä eli uloslähtevä kuva. Ohjaamon pöydän ääressä työskentelevät ohjaaja, kuvaussihteeri ja mikseri (miksaaja).


title: Televisiostudio

text: Ohjaamossa voi sijaita myös kuvantallennuslaitteita, kovalevyjä tai kuvanauhureita, joihin tuotettava ohjelma tallentuu tai joista voidaan toistaa ohjelmassa tarvittavat insertit eli etukäteen tehdyt ohjelman osiot.


title: Televisiostudio

text: Ohjaamosta on kuva- ja äänilinjat kaikkiin ohjelmatuotannon kuva- tai äänilähteisiin, joihin on myös komentoyhteydet.


title: Televisiostudio

text: Ohjaamossa voi työskennellä myös tuotantoa valvova ja siitä vastaava tuottaja.


title: Televisiostudio

text:
Tv-studiossa on yleensä kiinteästi kahdesta kahdeksaan videokameraan. Joissakin studioissa voidaan tarvittaessa kytkeä lisäkameroita. Kamerat eli kamerapäät on kytketty kaapeleilla tai langattomilla yhteyksillä kuvatarkkaamossa () sijaitseviin kameroitten tarkkailuyksikköihin. Tarkkailuyksiköissä kamerat säädetään televisiotekniikan vaatimalla tavalla ja keskenään samankaltaisiksi, jotta niitten kuvia voidaan leikata keskenään. Kamera ja tarkkailuyksikkö muodostavat yhdessä monikameratuotannossa käytettävän videokameran.
Kameramiehet kuvaavat studiotilassa monikamerajärjestelmän videokameroilla. Kuvatarkkaamossa työskentelevät kuvatarkkailijat.


title: Televisiostudio

text: Tv-studiossa on aina kiinteä, suuri valokalusto. Valaisimet on ripustettu katossa sijaitsevaan valosillastoon. Valaisimia on monenlaisia kuten kohdevalaisimia ja tasoitinvalaisimia ja seurantaheittimiä. Taustafondeja tai -verhoja voidaan valaista ramppivaloilla.


title: Televisiostudio

text: Studiotilassa sijaitsevien valaisimien tehoja säädellään valotarkkaamossa (), mikä yleensä sijaitsee kuvatarkkaamon kanssa samassa tilassa.


title: Televisiostudio

text: Valotarkkaamossa työskentelee valaisijoita ja tavallisesti kuva- ja valototeutuksesta vastaava kuvaaja.


title: Televisiostudio

text: () Äänitarkkaamossa on äänipöytä eli äänimikseri, johon on kytketty kaikki ohjelmatuotannossa käytettävät äänilähteet kuten mikrofonit, musiikki-instrumenttien äänikaapelit, CD-soittimet, levysoittimet, kuvanauhurien äänet jne.


title: Televisiostudio

text: Äänitarkkaamossa työskentelee äänitarkkailijoita ja yleensä myös äänisuunnittelusta vastaava äänisuunnittelija tai musiikkituotannossa musiikkitarkkailija.


title: Leijamaailma

text:
Leijamaailma (englanniksi "Kiteworld") on englantilaisen tieteiskirjailija
Keith Robertsin kirjoittama aikuisille tarkoitettu tieteisromaani kuvitteellisesta papiston hallitsemasta ydinsodan jälkeisestä taantuneesta yhteiskunnasta.
Teos "Kiteworld" ilmestyi englanniksi 1985 ja suomennos "Leijamaailma" Jalavan scifi-sarjassa neljäntenä teoksena vuonna 1988. "Kiteworld" on alkuaan ollut novellisarja niin kuin monet muutkin Robertsin englanniksi ilmestyneet teokset.


title: Leijamaailma

text: Leijamaailma perustuu pitkälti tyypilliseen H.G. Wellsin viitoittamaan pessimistisen englantilaisen tieteiskirjallisuuden perinteeseen. Yhteiskunnaltaan keskiaikaa tai uuden ajan alkua muistuttavassa tulevaisuuden Englannissa sijaitsevan Leijamaailman ulkopuolella on merta ja suureksi osaksi kuollut mutanttien asuttama alue, Kirottu maa. Kirkko pitää yllä armeijaa, jonka tehtävä on lennättää ihmisiä suurilla leijoilla demonien pois ajamiseksi. Muutenkin leijojen lennättämisen uskotaan torjuvan paholaisia. Kaikki eivät kuitenkaan tähän usko. Kirjoittaja kuvaa Varianttikirkon hallitsemaa Leijamaailmaa muun muassa leijakapteenin, pienen kerjäläistytön ja kirkon tarkastajan silmin. Kirjan lopussa Leijamaailma ajautuu uskontojen väliseen sisällissotaan ja yhä pahenevaan väkivallan kierteeseen. niinpä kirjailija tarkastelee teoksessaan teokratiaa, totalitaristista vallankäyttöä, uskonnon ja moraalion kysymyksiä ja uskottavuutta ihmisten kannalta. Kirjailija käsittelee myös ihmisten moraalisia valintoja ja alttiutta pahoihin tekoihin erilaisten yllykkeiden takia.


title: Georg Adlersparre

text: Georg Adlersparre (28. maaliskuuta 1760 Jämtland, Ruotsi – 23. syyskuuta 1835 Kristinehamn, Ruotsi) oli ruotsalainen sotilas ja valtiomies. Hän osallistui ja joutui vangiksi. Hän palveli vuonna 1808 niin sanotussa läntisessa armeijassa. Sen noustua kapinaan Kustaa IV Aadolfia vastaan hän astui sen johtoon Hän ei ehtinyt Tukholmaan ennen kuin Adlercreutz oli jo vanginnut kuninkaan ja tehnyt vallankaappauksen. Kaarle-herttua käski hänen pysähtyä, mutta hän jatkoi marssia ja saapui Tukholmaan 22. maaliskuuta. Hänestä tuli sitten valtioneuvos ja kenraaliadjutantti, ja hänen vaikutuksestaan Augustenborgin herttua Kristian August valittiin kruununprinssiksi, toisin kuin kustavilainen puolue oli halunnut.


title: Anders Erik Afzelius

text: Anders Erik Afzelius (25. huhtikuuta 1779 Forshem, Ruotsi – 1. maaliskuuta 1850 Riika, Latvia) oli ruotsalaissyntyinen Suomessa vaikuttanut oikeusoppinut. Hän oli Turun akatemian yleisen ja kotimaisen lakitieteen professori vuodesta 1818. Hän joutui valtiollisen vainon kohteeksi ja joutui eroamaan vuonna 1822. Hän asettui asumaan Helsingin lähelle ja toimi lahjoitusmaatalonpoikien asianajajana ja joutui erityisesti kenraalikuvernööri Arseni Zakrevskin vihan kohteeksi. Tällöin hänet karkotettiin mutta hänen päästyään Ahvenanmaalle hänet pidätettiin ja karkotettiin Vjatkaan. Vuonna 1837 hän sai luvan asua Lappeenrannassa, mutta pidätettiin jälleen 1837 ja vietiin vangiksi Liivinmaalle Wendeniin. Hän sai oleilla Riiassa, jossa kuoli. Hänen syyllisyyttään mihinkään pidetään kyseenalaisena, eikä häntä koskaan varsinaisesti tutkittu eikä tuomittu.


title: Per von Afzelius

text: Per von Afzelius (1769–1843) oli ruotsalainen lääkäri. Hän osallistui rykmentinlääkärinä. Vuodesta 1789 hän oli armeijan lääkintätoimen ylipäällikkö. Hän uudisti kenttäsairaalahoitoa ja palkkasi lääketieteen opiskelijoita alilääkäreiksi.


title: Olav Ahlbäck

text: Torvald Olav Otto Ahlbäck (28. maaliskuuta 1911 Vaasa – 14. syyskuuta 1989 Vaasa) oli suomenruotsalainen kielitieteilijä. Hän oli Helsingin yliopiston pohjoismaisen filologian professori 1950–1960. Hän laati ruotsalaismurteiden sanakirjan "Ordbok över Finlands svenska folkmål" osia 1–2. Ahlbäck oli Svenska litteratursällskapet i Finlandin hallituksen jäsen vuosina 1950–1981 ja hallituksen puheenjohtaja 1954–1966. Hänet nimettiin Ruotsin kuninkaallisen tiedeakatemian jäseneksi 1964.


title: Histiophryne psychedelica

text: Histiophryne psychedelica on vuonna 2009 löydetty antennikrottilaji.


title: Histiophryne psychedelica

text: Laji elää itäisessä Indonesiassa Ambon-saaren läheisyydessä. Sen löysivät ensimmäisenä sukeltajaharrastajat. Se on nimetty psykedeelisen aistivaikutelman aiheuttavan ulkonäkönsä mukaan.


title: Nagovo

text: Nagovo () on maalaiskunta ja sen keskuskylä Novgorodin alueen Staraja Russan piirissä Venäjällä. Se sijaitsee Tšernets- ja Vitkajokien läheisyydessä 11 kilometriä Staraja Russasta luoteeseen. Kylässä on 400 ja kunnassa 3 900 asukasta (vuonna 2012).


title: Nagovo

text: Nagovon kunnan pinta-ala on 480,82 neliökilometriä. Se rajoittuu pohjoisessa Ilmajärveen, idässä Staraja Russan piirin Vzvadin, kaakossa Staraja Russan ja etelässä Velikoje Selon kuntiin sekä lännessä Volotin ja Šimskin piireihin. Pinta-alasta 64,7 % on maatalousmaata ja 28,9 % metsää. Seudun jokia ovat Tuleblja, Koltšištša, Psiža, Perehoda, Koren, Utšonka, Vitka, Tšernets, Makova ja Krekša. Luonnonmuistomerkkeihin kuuluu Ilmajärven muinainen rantatörmä eli klintti.


title: Nagovo

text: Keskuskylän lisäksi kuntaan kuuluu 65 kylää: Anišino-1, Bahmutovo, Bakotšino, Berjozno, Bologiža, Bolšoi Užin, Bolšoje Orehovo, Bolšoje Utšno, Bolšoje Voronovo, Borisovo, Bubnovštšina, Buregi, Bytškovo, Derevik, Dubrovka, Gorka, Gostež, Hutonka, Ionovo, Ivantsevo, Jelitsy, Jevahnovo, Jevanovo, Katelevo, Klinkovo, Krekša, Leohnovo, Lipetsko, Ljadniki, Lukino, Lunšino, Maloje Orehovo, Maloje Voronovo, Malyi Užin, Muravjovo, Netšaino, Novoje Solobsko, Otoka, Ovintsevo, Penkovo, Pestovo, Podolož, Podteremje, Poretšje, Psiža, Pugovkino, Pustoi Tšernets, Pustoš, Rašutša, Razliv, Retljo, Savkino, Šišimorovo, Solobsko, Truhnovo, Ustreka, Užin, Valtošino, Vereskovo, Vilenka, Volkovitsy, Vysokoje, Zagorje, Zaklinje ja Žiloi Tšernets. Neljän–kahdensadan asukkaan kyliä ovat Borisovo, Nagovo, Buregi, Lunšino, Bakotšino, Ustreka ja Anišino-1. Bolšoje Voronovon, Borisovon, Buregin ja Lunšinon kunnat liitettiin Nagovoon vuonna 2010.


title: Nagovo

text: Nagovon kautta kulkee Staraja Russan ja Šimskin välinen maantie. Kylistä on linja-autoyhteydet Staraja Russaan sekä päätieltä myös Novgorodiin ja Pietariin.


title: Nagovo

text: Seudun elintaso on alhainen. Työikäisistä 29 % ei käy ansiotöissä ja työssäkäyvistä 41 % työskentelee kunnan ulkopuolella. Paikallisista elinkeinoista tärkeimmät ovat maa- ja metsätalous (33,7 %) sekä kalastus (20,6 %)


title: Nagovo

text: Suurimmissa kylissä on lastentarha tai koulu, kulttuuritalo, kirjasto, lääkintäasema ja posti. Buregissa toimii vanhainkoti ja kaksi pientä lomakylää. Vähittäiskaupasta vastaa piirin kulutusosuuskunta ja joukko yksityisyrittäjiä.


title: Nagovo

text: Seudulla on lukuisia muinaisia asuin- ja hautapaikkoja. Rakennusmuistomerkkeihin kuuluvat Borisovon, Buregin, Leohnovon ja Psižan kirkot sekä vanhat talousrakennukset. Kunnassa on myös useita toisen maailmansodan muistomerkkejä.


title: Axel Ahlfors

text: Karl Axel Mauritz Ahlfors (7. huhtikuuta 1874 Maarianhamina – 22. toukokuuta 1961 Helsinki) oli suomalainen insinööri, professori ja rehtori.


title: Axel Ahlfors

text: Ahlfors oli Teknillisen korkeakoulun koneenrakennusopin professori 1908–1941 ja rehtori 1913–1916. Ahlfors tuli ylioppilaaksi 1892 ja valmistui Polyteknillisen opiston koneenrakennusosastolta 1896. Työskenneltyään Suomessa vuoteen 1900 ja sitten kolme vuotta Sveitsissä, hänestä tuli ensin virkaa tekevä ja sitten vakinainen opettaja Polyteknillisessä opistossa. Ahlfors työskenteli myös Hietalahden laivatelakan palveluksessa. Hän julkaisi teoksen "Turbiner och turbinpumpar, deras beräkning och konstruktion" (1905).


title: Axel Ahlfors

text: Ahlforsin poika oli Lars Ahlfors.


title: Prost AP04

text: Prost AP04 oli Prostin Formula 1 -kilpa-auto vuonna 2001. Kuljettajina toimivat kauden mittaan Jean Alesi, Heinz-Harald Frentzen, Gastón Mazzacane, Luciano Burti ja Tomáš Enge. Auto ei ollut missään vaiheessa kautta kilpailukykyinen ja se keräsi vain neljä MM-pistettä.


title: Prost AP04

text: Auto pohjautui pitkälti Ferrari F2000 -autoon, jota Ferrari-talli oli käyttänyt edellisellä kaudella. Koko auton peräpää, moottori, vaihteisto ja jousitus tulivat F2000:sta. Tämän myötä auton luotettavuus oli hyvällä tasolla ja se oli kauden toiseksi luotettavin auto heti Ferrarin jälkeen. Tästä huolimatta auton suorituskyky oli heikko ja vaikka sitä yritettiin parantaa kauden aikana, auton nopeus ei parantunut.


title: Mednikovo

text: Mednikovo () on maalaiskunta ja sen keskuskylä Novgorodin alueen Staraja Russan piirissä Venäjällä. Se sijaitsee Staraja Russan ja Parfinon välisen maantien varrella viisi kilometriä piirin keskuksesta itään. Kylässä on 1 400 ja kunnassa 2 000 asukasta (vuonna 2009).


title: Mednikovo

text: Mednikovon kunnan pinta-ala on 290,24 neliökilometriä. Se rajoittuu kaakossa Staraja Russan piirin Zalutšjen, lounaassa Novoselskin, lännessä Staraja Russan ja pohjoisessa Vzvadin kuntiin sekä idässä Parfinon piiriin. Pinta-alasta 65,9 % on metsää ja 28,3 % maatalousmaata. Seudun jokia ovat Lovat, Polist, Redja, Sominka ja Ratulja.


title: Mednikovo

text: Keskuskylän lisäksi kuntaan kuuluu 18 kylää: Anišino, Bragino, Davydovo, Filatovo, Kijevo, Kozlovo, Krjukovo, Kudrovo, Malyje Gorby, Novoje Ramuševo, Podborovje, Ramuševo, Sadovo, Šahovo, Šapkino, Sobolevo, Starikovo ja Staroje Ramuševo. Toiseksi suurin asutuskeskus on vajaan 300 asukkaan Davydovo. Kahdessa kylässä ei ole lainkaan vakituista asutusta. Davydovon kunta liitettiin Mednikovoon vuonna 2010.


title: Mednikovo

text: Seudun elintaso on alhainen. Työikäisistä 24 % ei käy ansiotöissä ja työssäkäyvistä 79 % työskentelee kunnan ulkopuolella. Paikallisista elinkeinoista tärkeimmät ovat maa- ja metsätalous (42,8 %) sekä erilaiset palvelut. Suurin työnantaja on valtion omistama metsäteollisuusyritys.


title: Mednikovo

text: Mednikovosta ja Davydovosta on maantieyhteydet Staraja Russaan. Molempien kylien palveluihin kuuluvat lastentarha tai alakoulu, kulttuuritalo, kirjasto, lääkintäasema ja posti.


title: Klenbuteroli

text: Klenbuteroli on lääkeaine, joka kehitettiin alkujaan pitkävaikutteiseksi beetasympatomimeetiksi, yölliseksi astmalääkkeeksi. Sitä käytetään sen anabolisten vaikutuksensa takia laajasti myös laittomana pihvilihan kasvattajana ja dopingaineena.


title: Klenbuteroli

text: Klenbuteroli kuuluu beeta-2-agonisteihin, joita käytetään yleisesti astman hoitoon. Klenbuterolia käytetään erityisesti eläinten astman hoidossa. Klenbuterolilla on kuitenkin myös anabolinen vaikutus, ja sen ansiosta luustolihasten valkuaisainepitoisuus kasvaa ja glykogeeni sekä rasva palavat. Lihassyiden suhteellinen osuus kasvaa, ja käytännössä siis voima ja nopeus paranevat. Koe-eläimissä klenbuteroli on vaikuttanut lihaksiin jo muutamissa päivissä.


title: Klenbuteroli

text: Klenbuteroli on kielletty Yhdysvalloissa ja monissa Euroopan maissa lihakarjan kasvatukseen, mutta sitä käytetään silti melko yleisesti. Lihasta kasvattavan ja rasvaa polttavan vaikutuksen takia urheilijat käyttävät klenbuterolia dopingaineena. Monet urheilijat ovat syyttäneet positiivisesta dopingnäytteestä klenbuterolilla saastunutta lihaa.


title: Margareta Ahlstedt-Willandt

text: Margareta Ahlstedt-Willandt (27. elokuuta 1889 Helsinki – 29. toukokuuta 1967) oli suomalainen tekstiilitaiteilija ja taideteollisen kutomon perustaja.


title: Margareta Ahlstedt-Willandt

text: Ahlstedt-Willandtin vanhemmat olivat taiteilijat Fredrik Ahlstedt ja Nina Lignell ja puoliso vuidesta 1929 Otto Wilhelm Willandt. Kuusi luokkaa yhteiskoulua käynyt Ahlstedt-Willandt valmistui Taideteollisesta keskuskoulusta 1912. Kudonnan opintoja hän harjoitti Wetterhoffin kotiteollisuusopistossa.


title: Margareta Ahlstedt-Willandt

text: Ahlstedt-Willandt suunnitteli erityisesti kuvakudoksia ja mattoja. Hän sai useita palkintoja, kuten hopeamitalin taideteollisuusnäyttelyissä Barcelonassa 1929 ja Milanossa 1933, kultamitalin Pariisin maailmannäyttelyssä 1937. Ahlstedt-Willandtin perustama kutomo Helsingissä työllisti kymmenkunta henkilöä ja sen tuotteita myytiin paitsi Suomeen, myös ulkomaille. Viimeisen yksityisnäyttelynsä hän piti 1964.


title: Alexandra Ahnger

text: Alexandra Ahnger (15. toukokuuta 1859 Kuopio – 9. syyskuuta 1940 Helsinki) oli suomalainen laulaja, mezzosopraano, ja laulunopettaja.


title: Alexandra Ahnger

text: Alexandra Ahngerin vanhemmat olivat eversti Oskar Alfred Ahnger ja Alexandra von Koberwein. Hänen veljensä oli hyönteistutkija Constantin Ahnger. Ahnger opiskeli Smolnanssa Pietarissa 1877 ja Dresdenissä sekä yksityisoppilaana että konservatoriossa 1885–1888, samoin kuin useana vuonna Pariisissa. Laulunopettajana hän toimi vuodesta 1888. Laulunopettaja Ahnger oli Helsingin konservatoriossa 1907–1927 ja myös yksityisesti.


title: Alexandra Ahnger

text: Ahnger esitti Louhen osan Oskar Merikannon oopperassa "Pohjan neiti" vuonna 1908, samoin kuin esiintyi muissakin oopperoissa ja konserteissa sekä piti omia konsertteja.


title: Novoselski

text: Novoselski () on maalaiskunta ja sen keskustaajama Novgorodin alueen Staraja Russan piirissä Venäjällä. Se sijaitsee Porusjajoen varrella 16 kilometriä Staraja Russasta etelään. Taajamassa on reilut 700 ja kunnassa 2 300 asukasta (vuonna 2009).


title: Novoselski

text: Novoselskin kunnan pinta-ala on 364,59 neliökilometriä. Se rajoittuu lännessä Staraja Russan piirin Ivanovskojen, pohjoisessa Staraja Russan, koillisessa Mednikovon ja kaakossa Zalutšjen kuntiin sekä etelässä Poddorjen piiriin. Pinta-alasta 67,1 % on metsää. Seudun jokia ovat Polist, Holynja ja Porusja.


title: Novoselski

text: Keskustaajaman lisäksi kuntaan kuuluu 39 kylää: Arinino, Bor, Borok, Bolšaja Kozona, Derevkovo, Gluhaja Goruška, Glušitsa, Gorbovastitsa, Ištšino, Jablonovo, Kamenka, Klinkovo, Kozlovo, Lisji Gorki, Losytino, Marfino, Mavrino, Medvedovo, Nagatkino, Ožedovo, Penno, Podtšepotšje, Priplekino, Probuždenije, Pskovitino, Rattša, Sadovaja, Sanakovštšina, Sevrikovo, Sjomkina Goruška, Sokolovo, Teremovo, Tsapovo, Tšernyšovo, Tširikovo, Utšno, Vasilevštšina, Zui ja Žukovo. Novoselskin ohella suurempia asutuskeskuksia ovat reilun 500 asukkaan Bolšaja Kozona ja vajaan 300 asukkaan Nagatkino. Probuždenijen kunta liitettiin Novoselskiin vuonna 2010.


title: Novoselski

text: Novoselskin kautta kulkee Staraja Russan ja Poddorjen välinen maantie. Työvoimasta 77 % työskentelee kunnan ulkopuolella. Paikallisista elinkeinoista tärkeimmät ovat jalostus (50 %) sekä maa- ja metsätalous (19 %). Kunnassa toimii metallialan yrityksiä.


title: Novoselski

text: Keskustaajaman palveluihin kuuluu lastentarha, keskikoulu, lasten taidekoulu, kulttuuritalo, kirjasto, lääkärin vastaanotto, yleinen sauna ja postikonttori. Kunnan alueella on useita muinaisia hautapaikkoja sekä toisen maailmansodan muistomerkkejä.


title: Constantin Ahnger

text: Constantin Ahnger ['aŋŋer] (10. marraskuuta 1855 Kuopio – 27. kesäkuuta 1942 Helsinki) oli suomalainen insinööri ja entomologi, arvoltaan hovineuvos. Hän työskenteli Venäjällä yli 40 vuotta rautatievirkailijana ja teki tutkimusmatkoja Siperiaan, Afganistaniin, Turkestniin ja Mustanmeren ympärysmaihin sekä Brasiliaan. Hän keräsi kymmenientuhansien yksilöiden hyönteiskokoelman, jonka hän pääosin lahjoitti Helsingin yliopiston museolle. Hän perusti museot Irkutskiin ja Taganrogiin. Hänen mukaansa on nimetty kaksi hyönteissukua ja 33 hyönteislajia.


title: Constantin Ahnger

text: Laulaja Alexandra Ahnger oli Constantin Ahngerin sisar.


title: Jason Jaffray

text: Jason Jaffray (s. 30. kesäkuuta 1981 Rimbey, Alberta, Kanada) on kanadalainen jääkiekkoilija, pelipaikaltaan vasen laitahyökkääjä. Hän edustaa AHL:ssä pelaavaa St. John's IceCapsiä.


title: Jason Jaffray

text: Jaffray pelasi ennen vuonna 2002 alkanutta ammattilaisuraansa viisi kautta juniorisarja WHL:ssä. Hän aloitti kaudella 1997–1998 Edmonton Icessa, josta tuli vuonna 1998 Kootenay Ice, ja oli voittamassa vuonna 2000 WHL:n mestaruutta President’s Cupia (nykyiseltä nimeltään Ed Chynoweth Cup). Hän pelasi WHL-vuosinaan myös Swift Current Broncosissa, jonne siirtyi joulukuussa 2001, kesken viimeisen juniorikautensa.


title: Jason Jaffray

text: Jaffray ei saanut . Hän aloitti ammattilaisuransa kaudella 2002–2003 AHL:n Norfolk Admiralsissa ja sen farmijoukkueessa, ECHL:n Roanoke Expressissä. Hän pelasi suurimman osan kaudesta ECHL:ssä, jossa oli eniten syöttö- ja tehopisteitä sekä toiseksi eniten maaleja tehnyt tulokaspelaaja tehtyään 34 maalia ja 51 syöttöpistettä, yhteensä 85 tehopistettä, 64:ssä ottelussa. Hänet nimettiin vuonna 2003 sekä ECHL:n ensimmäiseen että tulokkaiden tähdistökentälliseen ja palkittiin liigan vuoden tulokkaana. Kaudella 2003–2004 Jaffray pelasi AHL:n Wilkes-Barre/Scranton Penguinsissa sekä ECHL:n Wheeling Nailersissa, kaudella 2004–2005 puolestaan aluksi Wheeling Nailersissa sekä myöhemmin AHL:n Cleveland Baronsissa ja Manitoba Moosessa.


title: Jason Jaffray

text: Jaffray pelasi Manitoba Moosessa usean kauden ajan ja teki AHL-vuosiensa parhaat runkosarjatehot viidennellä ammattilaiskaudellaan, kaudella 2006–2007. Hän teki tuolla kaudella 35 maalia ja 46 syöttöpistettä, yhteensä 81 tehopistettä, 77:ssä ottelussa. Hän oli joukkueensa paras pistemies ja tuli nimetyksi AHL:n toiseen tähdistökentälliseen, minkä lisäksi hän pelasi kauden aikana ssa. Kesällä 2007 Jaffray teki sopimuksen NHL-seura Vancouver Canucksin kanssa, jossa pelasi kaudella 2007–2008 19 ottelua sekä kaudella 2008–2009 14 ottelua. Suurimman osan kausista hän pelasi edelleen AHL:n Moosessa, joka oli Canucksin farmijoukkue.


title: Jason Jaffray

text: Heinäkuussa 2009 Jaffray siirtyi vapaana pelaajana NHL-seura Calgary Flamesiin. Hän pelasi kaudella 2009–2010 kolme runkosarjaottelua NHL:ssä sekä 72 runkosarja- ja yhdeksän pudotuspeliottelua Abbotsford Heatissä AHL:ssä. Hän oli Heatin paras pistemies ja valittiin toisen kerran urallaan AHL:n tähdistöotteluun. Kesäkuussa 2010 Flames kauppasi Jaffrayn Anaheim Ducksiin, josta se sai vaihdossa hyökkääjä Logan MacMillanin. Hän ei kuitenkaan pelannut kaudella 2010–2011 yhtään ottelua Ducksissa tai sen silloisessa farmijoukkueessa Syracuse Crunchissa, vaan kuusi runkosarja- ja 14 pudotuspeliottelua lainapelaajana Manitoba Moosessa. Hän pääsi aloittamaan kauden vasta maaliskuussa 2011 syyskuussa 2010 tulleen polvivamman vuoksi.


title: Jason Jaffray

text: Heinäkuussa 2011 Jaffray teki yksivuotisen ja kaksisuuntaisen sopimuksen NHL-seura Winnipeg Jetsin kanssa. Hän pelasi kaudella 2011–2012 13 ottelua NHL:ssä sekä 47 ottelua Jetsin farmijoukkueessa St. John's IceCapsissä AHL:ssä. Kausi päättyi hänen osaltaan maaliskuussa 2012 leikkaushoitoa vaatineen loukkaantumisen vuoksi. Elokuussa 2012 Jaffrey teki NHL-sopimuksen sijaan AHL-sopimuksen IceCapsin kanssa. Hän on toiminut vuodesta 2011 IceCapsin kapteenina.


title: Eduard Ahrens

text: Eduard Ahrens (3. huhtikuuta 1803 Tallinna, Viro – 19. helmikuuta 1863 Kuusalu) oli virolainen kielitieteilijä ja pappi. Hän julkaisi viron kieliopin (1843), jossa ajoi viron oikeinkirjoituksen kehittämistä suomen kielen esimerkin mukaan. Sen toisessa osassa (1853) on viron kielen ensimmäinen lauseoppi.


title: Ivanovskoje

text: Ivanovskoje () on maalaiskunta ja sen keskuskylä Novgorodin alueen Staraja Russan piirissä Venäjällä. Se sijaitsee Polistjoen varrella 15 kilometriä Staraja Russasta lounaaseen. Kylässä on 178 ja kunnassa 1 100 asukasta (vuonna 2009).


title: Ivanovskoje

text: Ivanovskojen kunnan pinta-ala on 181,64 neliökilometriä. Se rajoittuu lännessä Starajan Russan piirin Velikoje Selon, pohjoisessa Staraja Russan ja idässä Novoselskin kuntiin sekä etelässä Poddorjen piiriin. Pinta-alasta 59,2 % on metsää. Seudun jokia ovat Polist, Holynja ja Porusja.


title: Ivanovskoje

text: Keskuskylän lisäksi kuntaan kuuluu 34 kylää: Babje, Borodino, Borok, Bolšije Grivy, Braklovitsy, Dolga, Gainovo, Gariža, Gusino, Horošovo, Jevdokejino, Kokorino, Kondratovo, Konšino, Kotetsko, Kotšerinovo, Krivets, Lutški, Malaja Kozona, Notševalovo, Ratno, Skripkovo, Svjatogorša, Tolotšno, Trohovo, Troškovo, Truhnovo, Tšižovo, Ustje, Utuškino, Vidža, Voškovo ja Vylyšovo. Kylistä suurin on vajaan 200 asukkaan Svjatogorša. Viidessä kylässä ei ole lainkaan vakituista asutusta. Svjatogoršan ja Utuškinon kunnat liitettiin Ivanovskojeen vuonna 2010.


title: Ivanovskoje

text: Seudun elintaso on alhainen. Työikäisistä 23 % ei käy ansiotöissä ja työssäkäyvistä 61 % työskentelee kunnan ulkopuolella. Paikallisista elinkeinoista tärkeimmät ovat maa- ja metsätalous (58 %) sekä koulutus (12 %).


title: Ivanovskoje

text: Kunnan läpi kulkee Staraja Russan ja Poddorjen piirin välinen maantie. Ivanovskojen palveluihin kuuluu peruskoulu, kulttuuritalo ja lääkintäasema. Svjatogoršassa on alakoulu, kulttuuritalo, kirjasto, lääkintäasema ja posti, Utuškinossa lastentarha, kirjasto, lääkintäasema ja posti. Seudulla on muinaisia hautapaikkoja sekä toisen maailmansodan muistomerkkejä.


title: Aatos Alanen

text:
Aatos Volmar Alanen (24. heinäkuuta 1894 Kokemäki –1974) oli suomalainen juristi, Helsingin yliopiston
yleisen oikeustieteen ja roomalaisen yksityisoikeuden professori 1940–1963 (virkanimike vuodesta 1959 yleisen oikeustieteen ja kansainvälisen yksityisoikeuden professori).


title: Karl Alexander Alcenius

text: Karl Alexander Alcenius (3. lokakuuta 1819 Vaasa – 28. heinäkuuta 1853 Helsinki) oli suomalainen kouluhistorian tutkija ja kasvatusopin dosentti vuodesta 1848. Hän väitteli tohtoriksi 1850. Hän toimi opettajana Hämeenlinnassa, Helsingissä ja Oulussa. Hän käynnisti Suomessa kouluhistorian tutkimuksen, ja hänen laajempaa Suomen kouluhistoriaa valmistelevaa aineistoaan säilytetään Kansalliskirjastossa.


title: Max Theodor Alfthan

text: Max Theodor Alfthan (28. maaliskuuta 1863 Viipuri – 15. heinäkuuta 1914 Saltsjöbaden, Ruotsi) oli suomalainen sotilas ja maantieteilijä, joka toimi vuosina 1905–1910 Uudenmaan läänin kuvernöörinä.


title: Max Theodor Alfthan

text: Alfthan kävi Haminan kadettikoulun 1876–1883 ja Venäjän yleisesikunta-akatemian 1887–1890. Hän palveli sotilaana sekä Venäjällä että Suomessa, ja yleni everstiksi vuonna 1898. Hän toimi muun muassa Pietarin sotilaspiirin esikunnassa ja oli 1897–1902 Suomen asevelvollisen sotaväen esikuntapäällikkönä. Vuonna 1902 Alfthan erosi aktiivipalveluksesta protestina vuoden 1902 asevelvollisuuslakia vastaan ja työskenteli johtajana Tampereella J. C. Frenckell & sons -yhtiön paperitehtaalla. Vuoden 1905 suurlakon jälkeen hän toimi Uudenmaan läänin kuvernöörinä 1905–1910. Alfthanilla oli kuvernöörikautenaan läheinen työsuhde Suomen kenraalikuvernööri Nikolai Gerardin ja senaatin puheenjohtaja Leo Mechelinin kanssa. Gerardista ja Alfthanista tuli suorastaan ystäviä. Alfthan joutui lopulta eroamaan venäläistämistoimien takia, ja hän siirtyi toimitusjohtajaksi Suomen paperiteollisuusyhdistykseen. Hän harrasti maantiedettä ja oli vuonna 1910 julkaistun Suomen kartaston laitoksen toimituskunnan puheenjohtaja. Hän oli myös Suomen maantieteellisen seuran puheenjohtaja 1907–1908 ja 1910–1911.


title: Max Theodor Alfthan

text: Kilpapurjehtija Max Alfthan oli eversti Max Alfthanin poika. Filosofi Georg Henrik von Wright oli hänen tyttärenpoikansa. Vuorineuvos Anton Alfthan oli Max Alfthanin veli.


title: Antti Alha

text: Antti Rikhard Alha (7. helmikuuta 1917 Tampere – 13. huhtikuuta 1989 Helsinki) oli suomalainen oikeuslääketieteilijä. Hän oli Helsingin yliopiston oikeuskemian apulaisprofessori 1952–1981.


title: Antti Alha

text: Alhan vanhemmat olivat päätoimittaja Edvard (Eetu) Adiel Alha (ent. Ahlman) ja opettaja Olga Reponen. Alhan puoliso oli vuodesta 1942 lääketieteen tohtori Anna-Liisa Sinivaara, he saivat neljä lasta. Alha tuli ylioppilaaksi Suomalaisesta normaalilyseosta 1936 ja valmistui lääketieteen lisensiaatiksi 1947. Lääketieteen tohtoriksi hän väitteli seuraavana vuonna ja sisätautien erikoislääkäri hänestä tuli 1954. Ennen apulaisprofessuuriaan Alha työskenteli paitsi yliopistossa muissa tehtävissä, myös Helsingin yleisessä sairaalassa ja Kivelän sairaalassa sekä valtion oikeuskemian laboratoriossa. Vuonna 1952 Alha nimitettiin apulaisprofessoriksi ja samalla yliopiston oikeuskemian osaston johtajaksi. Hän tutki muun muassa alkoholin käytön vaikutusta ajokykyyn ja kannatti niin sanottua nollapromillelinjaa.


title: Antti Alha

text: Alha sai professorin arvonimen 1967.


title: Antti Alha

text: Alha oli jatkosodassa komppanianpäällikkönä.


title: Karin Allardt-Ekelund

text: Karin Allardt-Ekelund (4. syyskuuta 1895 Porvoo – 13. kesäkuuta 1990 Helsinki) oli suomalainen kirjallisuushistorioitsija ja pedagogi. Hän väitteli tohtoriksi ja toimi tyttölyseon rehtorina ja Tölö svenska samskolanin johtajana 1933–1937 ja Laguska skolanin johtajana vuodesta 1942.


title: Karin Allardt-Ekelund

text: Hänen isänsä oli kirjailija Anders Allardt.


title: Samuel Alopaeus

text: Samuel Alopaeus (9. tammikuuta 1721 Pietari – 14. lokakuuta 1793 Sortavala) oli suomalainen kirkkoherra ja mineralogi.


title: Samuel Alopaeus

text: Alopaeuksen vanhemmat olivat Inkerinmaan Kupanitsan kirkkoherra Johan Alopaeus (1686–1748) ja hänen ensimmäinen puolisonsa Anna Maria Maidelin. Hän kävi Pietarin akateemista lukiota ja pääsi ylioppilaaksi Kielissä 1742. Alopaeus vihittiin papiksi Narvassa 1751.


title: Samuel Alopaeus

text: Alopaeus oli Viipurin katedraalikoulun kielimestarina 1745–1747 ja hän oli Pietarin suomalaisessa seurakunnassa armovuodensaarnaajana 1751 ja kirkkoherrana vuodesta 1752. Alopaeus oli Sortavalan kirkkoherrana vuodesta 1755 alkaen ja vuodesta 1765 hän oli Viipurin konsistorin jäsenenä. Hänestä tuli lääninrovasti 1770.


title: Samuel Alopaeus

text: Alopaeus oli mineralogian ja muiden luonnontieteiden harrastaja ja hänen kerrotaan löytäneen 1760-luvulla Ruskealan marmoriesiintymät. Hän julkaisi Karjalan kiviesiintymistä vuonna 1787 saksankielisen selostuksen.


title: Samuel Alopaeus

text: Alopaeus oli naimisissa 1752–1781 Anna Katarina Sigfrénin (k. 1781) kanssa tämän toisessa avioliitossa ja 1785–1788 Anna Helena Dannenbergin (k. 1788) kanssa tämän toisessa avioliitossa sekä viimeksi Räisälän kirkkoherra Petter Ursinuksen (1718–1771) tyttären Ulrika Sofia Ursinuksen (k. 1833) kanssa tämän toisessa avioliitossa.


title: Kajovo

text: Kajovo () on kylä Novgorodin alueen Okulovkan piirin Borovjonkan kunnassa Venäjällä. Se sijaitsee Vislenev Ostroviin johtavan maantien varrella 25 kilometriä Borovjonkasta pohjoiseen. Kylässä on 10 asukasta (vuonna 2010).


title: Kajovo

text: Seudulla on ollut 1600-luvulla syntynyttä karjalaisasutusta. Vielä 1900-luvun alussa karjalaa puhuttiin Kajovon (Kojovan) kylän lisäksi myös Divuštšinon, Gorbovon, Kuznetsovon (Šepänkylän), Mošonkan (Mošn’an), Pamozovon (Pamol’an), Pestšankan, Poddubjen, Šarovon, Suhovon ja Vislenev Ostrovin (Ostrovan) kylissä. Kielentutkija Juho Kujola keräsi karjalan kielen sanastoa Kajovossa vuonna 1910.


title: Kajovo

text: 1800-luvulta lähtien Kajovo oli Novgorodin läänin Kresttsyn kihlakuntaan kuuluneen volostin keskus. Vuonna 1908 volostiin kuului 103 asutusta, joissa oli yhteensä 6 500 asukasta. Kajovon kylässä asui 220 henkeä, jotka harjoittivat pääelinkeinonaan maanviljelyä. Kunnanhallinnon lisäksi kylässä oli kyytiasema, viljavarasto, kaksi kauppapuotia, sairaala ja tsasouna.


title: Kajovo

text: Vuonna 1918 Kajovon volosti liitettiin Malaja Višeran kihlakuntaan. Vuodesta 1927 lähtien kylä oli aluksi Torbinon ja myöhemmin Okulovkan piireihin kuuluneen kyläneuvostoalueen keskus. Vuonna 2005 se liitettiin Borovjonkan kuntaan.


title: Kajovo

text: Nykyään kylässä toimii postikonttori ja lääkintäasema. Sen nähtävyys on 1800-luvun loppupuolella rakennettu Savitšin kartano puistoalueineen.


title: Nils Ambolt

text: Nils Peter Ambolt (2. huhtikuuta 1900 Lund, Ruotsi – 24. marraskuuta 1969 Danderyd, Ruotsi) oli ruotsalainen geodeetti. Hän osallistui Sven Hedinin Keski-Aasiaan vuosina 1928–1933 suuntautuneelle tutkimusmatkalle.


title: Vislenev Ostrov

text: Vislenev Ostrov () on kylä Novgorodin alueen Okulovkan piirin Borovjonkan kunnassa Venäjällä. Se sijaitsee Torbinoon, Ljubytinoon ja Borovjonkaan johtavien maanteiden risteyksessä 35 kilometriä Borovjonkasta pohjoiseen. Kylässä on 123 asukasta (vuonna 2010).


title: Vislenev Ostrov

text: Seudulla on ollut 1600-luvulla syntynyttä karjalaisasutusta. 1800-luvun puolivälissä ja vielä 1900-luvun alussa karjalaa puhuttiin Vislenev Ostrovin eli Ostrovin lisäksi muun muassa lähikylissä Gorbovossa, Pamozovossa (Pamol’assa) ja Suhovossa.


title: Vislenev Ostrov

text: Ennen vallankumousta Vislenev Ostrov kuului Kajovon volostiin. Vuonna 1908 siellä oli 348 asukasta, jotka harjoittivat maanviljelyä, metsätöitä ja karjanhoitoa. Kylässä oli koulu, viljamakasiini ja tsasouna. Vislenev Ostrovin kirkolla järjestettiin kahdesti vuodessa markkinat.


title: Vislenev Ostrov

text: Vuodesta 1927 lähtien Vislenev Ostrov oli aluksi Torbinon ja myöhemmin Okulovkan piireihin kuuluneen kyläneuvostoalueen keskus. Vuonna 2005 se liitettiin Borovjonkan kuntaan.


title: Vislenev Ostrov

text: Vislenev Ostrovista on linja-autoyhteydet Borovjonkaan ja Okulovkaan. Palveluihin kuuluvat kulttuuritalo, kirjasto, lääkintäasema ja posti. Kylässä on 1800-luvun lopussa rakennettu Pyhän Yrjön kirkko.


title: Bengt Birgerinpoika

text: Bengt (Pentti) Birgerinpoika () (1254 – 25. toukokuuta 1291) oli ensimmäinen Suomen herttua.


title: Bengt Birgerinpoika

text: Bengtin vanhemmat olivat Birger-jaarli ja tämän puoliso Ingeborg. Hänet määrättiin jo lapsena hengelliseen säätyyn, vuonna 1269 hänestä tuli Linköpingin arkkiteini. Bengt asettui vanhempien veljiensä keskinäisessä riidassa Maunu Ladonlukon puolelle ja tuli tämän kruunajaisissa 1277 sekä kansleriksi että vasta perustetun tärkeän valtioelimen eli kuninkaan neuvoskunnan jäseneksi.


title: Bengt Birgerinpoika

text: Kuningas Maunu nimitti Bengtin Suomen herttuaksi 1284 vahvistaakseen sukunsa asemaa ylimystöä vastaan. Bengt säilytti asemansa senkin jälkeen, kun hänestä tuli Linköpingin piispa 1285 ja hän sai sen myötä vaikutuspiiriinsä tärkeän Gotlannin alueen. Bengt ei liene koskaan käynyt Suomessa, mutta puuttui ilmeisesti herttuakuntansa hallintoon, koska velkaantui sen takia. Hän määräsi testamentissaan Turun tuomiokirkolle 840 markan arvosta hopeaa, käytettäväksi muun muassa alttarin perustamiseen.


title: Torbino

text: Torbino () on asemataajama Novgorodin alueen Okulovkan piirin Borovjonkan kunnassa Venäjällä. Se sijaitsee Moskovan ja Pietarin välisen pääradan varrella 15 kilometriä Borovjonkasta luoteeseen. Torbinon kylä sijaitsee samannimisen järven rannalla yhdeksän kilometrin päässä asemalta. Taajamassa on 472 ja kylässä 8 asukasta (vuonna 2010).


title: Torbino

text: Taajama on saanut alkunsa samannimisen kylän lähelle rakennetusta rautatieasemasta. Venäjän vallankumoukseen saakka molemmat kuuluivat Kajovon kuntaan. Vuosina 1927–1931 Torbino oli Leningradin alueen Borovitšin piirikuntaan kuuluneen piirin keskus. Torbinon kyläneuvostoalue liitettiin Borovjonkan kuntaan vuonna 2005.


title: Torbino

text: Taajamassa toimii puunhankintayritys. Palveluja ovat lastentarha, koulu, kulttuuritalo, kirjasto, lääkintäasema ja posti. Rautatieaseman lisäksi Torbinosta on linja-autoyhteys Borovjonkaan. Nähtävyyksiin kuuluu 1800-luvulta peräisin oleva kartanoalue.


title: Arthur Everitt

text: Arthur Francis Graham Everitt (27. elokuuta 1872 Paddington – 10. tammikuuta 1952 Oxford) oli brittiläinen miekkailija ja olympiamitalisti.


title: Arthur Everitt

text: Everitt osallistui kalpamiekkailuun Tukholman olympialaisissa 1912. Hän pääsi tuolloin henkilökohtaisessa kilpailussa puolivälierälohkoon saakka ja oli mukana maansa joukkueessa, joka voitti hopeaa. Everitt oli kisojen aikaan 39-vuotias.


title: Marguerite Broquedis

text: Marguerite Marie Broquedis (17. huhtikuuta 1893 Pau – 23. huhtikuuta 1983 Orléans) oli ranskalainen tennispelaaja ja olympiavoittaja.


title: Marguerite Broquedis

text: Broquedis voitti eri alustoilla yhteensä kahdeksan maansa kaksinpelimestaruutta, joista ensimmäisen 1910 ja viimeisen 1927. Vuonna 1912 hän sai myös maailmanmestarin tittelin. Broquedis voitti Tukholman olympialaisissa 1912 kaksinpelin kultaa ja sai pronssia sekanelinpelissä Albert Canet'n parina. Kaksinpelin loppuottelussa hän päihitti Saksan Dora Köringin erin 4–6, 6–3, 6–4. Hän voitti Yvonne Bourgeoisin kanssa Ranskan-mestaruuden 1924 ja 1927 Ranskan avointen sekanelinpelin parinaan Jean Borotra. Broquedis sijoittui Pariisin olympiakisoissa 1924 kaksinpelissä neljänneksi, mutta putosi sekanelinpeliturnauksessa jo ensimmäisellä kierroksella.


title: Mabel Taylor

text: Mabel Caroline Taylor (7. joulukuuta 1879 Cincinnati – ?) oli yhdysvaltalainen jousiampuja. Hänen seuransa oli Cincinnati Archers. Taylor osallistui St. Louisin olympialaisissa 1904 kaksoiskansallis- ja kaksoiskolumbialaiskierroksille, joilla molemmilla hän sijoittui viidenneksi.


title: Mabel Taylor

text: Myös Mabelin sisko Leonie oli jousiampuja.


title: Jääkiekon SM-sarjakausi 1936–1937

text: Jääkiekon SM-sarja vuonna 1937 pelattiin neljän joukkueen kesken. Helsingistä oli mukana kaksi joukkuetta ja Tampereelta ja Turusta yksi. Myös HSK:n piti osallistua, mutta pelaajavaikeuksien vuoksi se jäi pois sarjasta. Talven tulo viivästyi ja jäätä saatiin vasta tammikuussa. Turun IFK joutui pelaamaan ottelunsa Ilvestä vastaan Helsingissä koska Turussa ei ollut pelikelpoista kenttää. Mestaruuden voitti Tampereen Ilves. Mestaruus oli Ilveksen toinen.


title: Leonie Taylor

text: Leonora Josephine "Leonie" Taylor (maaliskuu 1870 Cincinnati – 3. heinäkuuta 1966 Cincinnati) oli yhdysvaltalainen jousiampuja ja olympiavoittaja. Hänen seuransa oli Cincinnati Archers.


title: Leonie Taylor

text: Taylor osallistui St. Louisin olympialaisissa 1904 kolmeen lajiin. Hän sijoittui sekä kaksoiskansallis- ja kaksoiskolumbialaiskierroksella kuudenneksi eli viimeiseksi, mutta oli voittamassa kultaa joukkuekilpailusta.


title: Leonie Taylor

text: Myös Leonien sisko Mabel oli jousiampuja.


title: Jääkiekon SM-sarjakausi 1937–1938

text: Jääkiekon SM-sarja vuonna 1938 pelattiin viiden joukkueen yksinkertaisena sarjana. Mestaruuden voitti Tampereen Ilves, joka ei hävinnyt sarjassa yhtään ottelua. Mestaruus oli Ilveksen kolmas.


title: Somebody to Love (Queenin kappale)

text: Somebody to Love on Queenin single albumilta "A Day at the Races". Se on yksi albumin tunnetuimmista kappaleista ja ensimmäinen albumilta julkaistu single. "A Day at the Races" on Queenin viides albumi ja se julkaistiin vuonna 1976. Albumi nousi Yhdistyneen kuningaskunnan myyntilistan ensimmäiseksi 24 myyntiviikon aikana ja se palkittiin myöhemmin kultalevyllä.


title: Tobias Kamke

text: Tobias Kamke (s. 21. toukokuuta 1986 Lyypekki) on saksalainen tennispelaaja. Parhaimmillaan hän on ollut ATP-listan sijalla 64 lokakuussa 2011. Kamke valittiin vuonna 2010 ATP-kiertueen vuoden tulokkaaksi.


title: Arrows A22

text: Arrows A22 oli Arrowsin Formula 1 -kilpa-auto vuonna 2001. Kuljettajina toimivat Jos Verstappen ja Enrique Bernoldi. Auto keräsi kauden aikana vain yhden MM-pisteen.


title: Arrows A22

text: Arrows A22 oli formula-autoksi epätavallinen, mutta se oli kuitenkin kohtuullisen kilpailukykyinen. Tallin heikko menestys oli enimmäkseen pienen budjetin ja auton heikon laadun syytä.


title: Naisten Liiga -kausi 2012

text: Naisten Liiga on korkein naisten jalkapallon sarjataso Suomessa. Kaudella 2012 sarja pelattiin 10 joukkueen kolminkertaisena sarjana. PK-35 Vantaa voitti seuran historian kolmannen mestaruutensa. Viimeiseksi sijoittunut Tampereen Ilves putosi suoraan Ykköseen.


title: Naisten Liiga -kausi 2012

text: Hallitsevana mestarina kauteen lähti PK-35 Vantaa ja sarjanousijana Oulu Nice Soccer. Edelliskautena sarjassa pelannut Kuopion MimmiFutis luopui sarjapaikasta ja sarjapaikka siirrettiin toiselle kuopiolaisseuralle Pallokissoille.


title: Paul Patterson

text: Paul Patterson (s. 1947) on brittiläinen säveltäjä. Hän alkoi opiskella Royal Academy of Musicissa vuonna 1964 aluksi pasuunansoittoa ja sitten säveltämistä. Hän on myöhemmin itse toiminut muun muassa Royal Academy of Musicin sävellyksen Manson-professorina. Patterson on säveltänyt lukuisia suurimuotoisia kuoroteoksia, joihin lukeutuvat "Mass of the Sea" (1983), "Stabat Mater" (1986), "Te Deum" (1988), "Magnificat" (1993), "Hell's Angels" (1998) ja "Millennium Mass" (2000). Hänen muuta tuotantoaan edustaa muun muassa viulukonsertto (1992).


title: Paul Patterson

text: Patterson on National Youth Orchestra of Great Britainin kotisäveltäjä. Hänelle on myönnetty Puolan kulttuuriministeriön kunniamitali (1987) ja Leslie Boosey -palkinto (1996).


title: Janne Korhonen (kansanedustaja)

text: Johan Fredrik (Juho Janne) Korhonen (27. marraskuuta 1885 Oulu – 20. tammikuuta 1940 Ähtäri) oli sosialidemokraattien piirisihteeri ja kansanedustaja.


title: Janne Korhonen (kansanedustaja)

text: Janne Korhonen syntyi saarnaaja Kalle Korhosen ja Sofia Tuppuraisen lapsena vuonna 1885 Oulussa. Hän suoritti kansakoulun sekä viisiluokkaisen reaalikoulun ja työskenteli muun muassa tuomarin kirjurina ja voimistelun johtajana. Suomen sisällissodan jälkeen Korhonen oli vangittuna poliittisista syistä. Vapauduttuaan vankilasta hän työskenteli sosialidemokraattisen puolueen puhujana ja myöhemmin Viipurin läänin itäisen vaalipiirin sosialidemokraattien piirisihteerinä Käkisalmessa.


title: Janne Korhonen (kansanedustaja)

text: Kansanedustajana Korhonen toimi vuosina 1922–1924 edustaen Viipurin läänin itäistä vaalipiiriä. Eduskunnassa hän oli jäsenenä Talousvaliokunnassa. Lisäksi hän oli jäsenenä Käkisalmen kaupunginvaltuustossa.


title: Janne Korhonen (kansanedustaja)

text: Korhonen oli elämänsä aikana kahdesti naimisissa. Ensin vuosina 1909–1923 Hilma Maria Kuntsin kanssa ja myöhemmin vuodesta 1929 lähtien Lydia Ihalaisen kanssa.


title: Yōko Watanabe

text: Yōko Watanabe (, "Watanabe Yōko"; 1953 Fukuoka – 15. heinäkuuta 2004 Milano) oli japanilainen sopraano. Hän tuli tunnetuksi Cio-Cio-Sanin roolista.


title: Yōko Watanabe

text: Watanabe opiskeli tanssia ja pianonsoittoa, kunnes suuntautui oopperaan kuultuaan Madama Butterflyn esityksen 16-vuotiaana. Hän hakeutui Cio-Cio-Sanin roolin tulkinneen sopraano Kuniko Kozonon oppilaaksi. Hän jatkoi opintojaan Tokion taideyliopistossa ja sitten vuonna 1976 saadun kilpailuvoiton jälkeen Milanossa. Toinen kilpailuvoitto johti Watanaben ammattimaiseen debyyttiin Neddan roolissa Trevisossa 1978. La Scalassa Watanabe esiintyi ensi kertaa vuonna 1985 Liùn roolissa. Hän debytoi Royal Operassa (1983), Lyric Opera of Chicagossa (1986) ja Metropolitan-oopperassa (1987) Cio-Cio-Sanin roolissa.


title: Yōko Watanabe

text: Watanabe tulkitsi lisäksi muita Puccinin rooleja sekä Mozartin, Verdin, Gounod’n ja Bizet’n teoksia. Hänen puolisonsa oli tenori Renato Grimaldi. Joulukuussa 1999 Watanabe kaatui esityksen aikana; hän lopetti uransa kuukautta myöhemmin, kun hänellä todettiin syöpä.


title: Attitude (lehti)

text: Attitude on homoille suunnattu brittiläinen lehti. Sen julkaisu aloitettiin vuonna 1994. Lehteen ovat kirjoittaneet muiden muassa David Furnish, Bruce La Bruce, Russell T. Davies, Matt Lucas, David Walliams ja Graham Norton. Kun Attitudessa julkaistiin Tony Blairin haastattelu, kyseessä oli ensimmäinen kerta, kun virassa ollut pääministeri antoi haastattelun homolehdelle. Lisäksi Attitude on haastatellut muiden muassa Madonnaa, Heath Ledgeriä ja Robbie Williamsia. Neil Tennant kertoi Attituden kautta ensimmäistä kertaa julkisesti homoudestaan.


title: Jiho Lee

text: Jiho Lee (; s. 29. heinäkuuta 1985 Soul) on eteläkorealainen miesmalli.


title: Jiho Lee

text: Lee muutti nuorena Syracuseen, Yhdysvaltoihin vanhempiensa työn takia. Hän on valmistunut Korean kansallisesta urheiluyliopistosta. Hän sai laajaa tunnustusta työstään Haruehun Airryn kanssa, mutta oli aloittanut fitnessmallina toimimisen jo vuosia aiemmin. Nyttemmin hän on työskennellyt muun muassa Attitudelle, Kenneth Colelle ja Ellelle.


title: Jiho Lee

text: Lee kirjoittaa ja toimii mallina myös Etelä-Korean "L'Officiel Hommes"'lle. Thaimaan Attitude nimesi yleisen äänestyksen pohjalta Leen "vuoden heteromieheksi 2011".


title: Hacklin

text: Oy Hacklin Ltd on suomalainen logistiikka-alan konserni.


title: Hacklin

text: Vuonna 1908 perustetun perheyhtiön päätoimipaikka on Pori. Lisäksi Hacklinilla on toimipisteet kuudella muulla paikkakunnalla Suomessa. Ulkomaiset tytäryhtiöt toimivat Hampurissa, Moskovassa ja Pietarissa. Keväällä 2012 perustettiin uusi tytäryhtiö Aasian markkinoita varten Hongkongiin ja Shanghaihin.


title: Hacklin

text: Hacklin on erikoistunut satamien ahtaus- ja huolintapalveluihin sekä merikuljetuksiin. Yhtiöllä on oma aikarahdattu laivalinja välillä Pori – Hampuri. Hacklin hoitaa myös maantie-, rautatie- ja lentokuljetuksia.


title: Hacklin

text: Henkilökuntaa konsernilla on 240, joista 160 työskentelee Porissa.


title: Hacklin

text: Hacklinin perustivat vuonna 1908 porilaiset veljekset Emil ja Werner Hacklin nimellä "Stufverifirma Bröder Hacklin (Laivantäyttämisliike Veljekset Hacklin)". Yritys toimi aluksi Reposaaren satamassa. Vuonna 1913 Werner Hackilin perusti lisäksi oman laivanselvitysliikkeen "Skeppsagentur O.W. Hacklin & Co.". Emilin kuoltua vuonna 1918 siirtyi myös Veljekset Hacklin kokonaan Wernerin omistukseen.


title: Hacklin

text:
1920- ja 1930-luvuilla Hacklin alkoi harjoittaa myös laivanvarustamista. Yhtiön alukset tunnisti H-loppuisista nimistä ja kirjain oli myös isolla maalattuna sen höyrylaivojen savupiippuihin. 1950-luvulla laivanvarustamotoiminta supistui nopeasti. Hacklin luopui laivoistaan yhtä lukuun ottamatta vuosikymmenen loppuun mennessä. Viimeinen, m/s Otto H, myytiin romutettavaksi v. 1959.
1950-luvulla Hacklin alkoi myös panostaa Porin satamaan tulevien rautatiekuljetusten käsittelyyn. Lisäksi yhtiö laajensi toimintaansa Porin ulkopuolelle perustamalla Haminan satamaan kaksi ahtausliikettä. Hacklin osti myös aikaisemmin Viipurissa toimineen "Viipurin Hiili ja Koksi Oy:n" sekä Helsingissä ja Haminassa toimineen ahtausliikkeen "John Dahlberg Ab:n".


title: Hacklin

text: Porin satamaliikenteen käsittelyä hallinnut Hacklin sai 1960-luvulla kilpailijakseen John Nurminen Oy:n sekä Oy Huolintakeskus Ab:n. Tämän vuoksi yhtiö jatkoi jälleen laajenemistaan Porin ulkopuolelle. Vuosikymmenen lopussa se aloitti toiminnan Uudenkaupungin satamassa ja sai hoitaakseen muun muassa kaikki vastaperustetun Saab-Valmetin autotehtaan kuljetukset. Hacklin toimi myös Rauman satamassa lyhyen aikaa 1980-luvulla.


title: Hacklin

text: Vuonna 1980 kaikki Hacklin-yhtiöt koottiin kahteen konserniin. 1990-luvun alussa molemmat yhdistettiin Oy Hacklin Ltd -nimen alle.


title: Hacklin

text: 2000-luvulla Hacklin on laajentanut toimintaansa merkittävästi erilaisilla yhtiökaupoilla. Se on hankkinut omistukseensa Suomen ja Venäjän välistä liikennettä Haminassa hoitavan "Oy Hamiko Agency Ltd:n". Muita yrityskauppoja on tehty Kokkolan ja Kotkan satamissa toimineista yrityksistä. Vuonna 2010 Hacklin osti kaksi helsinkiläistä logistiikka-alan yritystä, joista toinen oli Venäjän ja lähialueiden rautatiehuolintaa harjoittava "Alfatrans Oy".


title: HögforsGST

text: HögforsGST Oy on suomalainen lämmitys- ja jäähdytysjärjestelmätoimittaja. HögforsGST on erikoistunut kaukolämpö- ja kaukokylmälaitteiden valmistukseen. HögforsGST:n HybridiLTO-järjestelmä on laaja kokonaisjärjestelmä kerrostalojen poistoilman lämmöntalteenottoon. Sen pientaloihin tarkoitetut UNIS -tuoteperheen lämmönjakokeskuksia myydään LVI-tukkuliikkeiden ja LVI-urakointiliikkeiden kautta. Suomessa jo lähes joka toinen kaukolämpöön liitetyn talon uusi lämmönjakokeskus on HögforsGST:n valmistama.


title: HögforsGST

text: HögforsGST:llä on tuotantolaitos Leppävirralla ja sen lisäksi sillä on koko maan kattava myyntiorganisaatio sekä Suomessa että Ruotsissa.


Porin kaupungin 450-vuotisjuhlakonsertti oli 16. heinäkuuta vuonna 2008 Porin Kirjurinluoto Arenalla pidetty ilmaiskonsertti.


title: Porin kaupungin 450-vuotisjuhlakonsertti

text: Konsertissa esiintyi suuri joukko Porista tai Porin seudulta kotoisin olevia artisteja. Tilaisuuden juontajana toimi elokuvaohjaaja Timo Koivusalo. Esiintyjiä säesti Pori Sinfonietta kapellimestarinaan Jukka Iisakkila.


text: Tapahtuman järjesti perustamisensa 450-vuotisjuhlan kunniaksi Porin kaupunki ja sen teknisestä toteutuksesta vastasi Pori Jazz. Kolme ja puoli tuntia kestänyt konsertti radioitiin myös suorana lähetyksenä YLE Satakunnan radiossa.


text: Juhlakonsertti keräsi paikalle yleisöä arvioiden mukaan noin 40 000 henkeä. Tapahtumaa kunnioitti läsnäolollaan myös tasavallan presidentti Tarja Halonen puolisoineen.


title: Sanoma Pro

text: Sanoma Pro Oy (vuoteen 2011 WSOYpro Oy ja sitä ennen WSOY Oppimateriaalit Oy) on suomalainen, mediakonserni Sanoman omistama oppimateriaalikustantaja. Sanoma Pro Oy aloitti toimintansa itsenäisenä yhtiönä nimellä WSOY Oppimateriaalit Oy vuonna 2006. Aikaisemmin se toimi Werner Söderström Osakeyhtiön yhtenä liiketoimintayksikkönä: oppimateriaalien tuottaminen on alkanut yhtymässä jo vuonna 1882. WSOYpro Oy syntyi 1. kesäkuuta 2009, kun WSOY Oppimateriaalit Oy ja WSOYpro-liiketoiminta yhdistyivät. Lokakuussa 2011 vahvistui yrityskauppa, jossa Sanoma-konserni osti oppimisratkaisuja tarjoavan Tammi Oppimateriaalit -liiketoiminnan Suomessa. 1. joulukuuta 2011 yrityksen nimeksi tuli Sanoma Pro Oy.


title: Sanoma Pro

text: Maaliskuussa 2014 Sanoma Pro myi yrityksille suunnatut koulutuspalvelunsa sekä yrityskirjojen kustannustoimintansa Talentumille. Kuluttajamarkkinoilla Sanoma Pro toimii Oppi&ilo-brändin alla. Sanoma Prossa työskentelee noin 170 henkilöä. Sanoma Pro on osa Sanoma-konsernia.


title: Sanoma Pro

text: Sanoma Pro on Suomen suurin oppimateriaalikustantaja. Se tuottaa painettuja ja sähköisiä oppimateriaaleja sekä ylläpitää ja kehittää internetpohjaista Sanoma Pro Oppimisympäristöä (aiemmin Opit).


title: Sanoma Pro

text: Sanoma Pro tarjoaa 0–12-vuotiaille lapsille mm. painettuja tai sähköisiä puuhatuotteita, kirjoja tai pelejä.


title: Amer Ammouri

text: Amer Ammouri () on syyrialainen muusikko. Hän syntyi Aleppossa ja aloitti udinsoiton varhaisella iällä. Hän pääsi kiertämään useiden kuuluisien laulajien, kuten Sabah Fakhrin ja Shadi Jamilin kanssa. Hän on pääudinsoittaja syyrialaista musiikkia esittävässä Salatin El Tarab -yhtyeessä, ja hän on julkaissut myös kolme sooloalbumia. Hän on esiintynyt Lähi-idässä, Euroopassa ja Amerikassa.


title: Douglas Boyd

text: Douglas Boyd (s. 1959) on brittiläinen kapellimestari ja oboisti. Hänestä tuli vuonna 2009 Orchester Musikkollegium Winterthurin pääkapellimestari.


title: Douglas Boyd

text: Boyd syntyi Glasgow'ssa ja opiskeli oboensoittoa Janet Craxtonin johdolla Royal Academy of Musicissa Lontoossa sekä Maurice Borguen johdolla Pariisissa. Boyd on sittemmin itse työskennellyt Royal Academy of Musicissa. Hän oli mukana perustamassa Euroopan kamariorkesteria ja on toiminut sen oboesolistina ja johtanut sitä usein. Hän on työskennellyt myös Manchester Cameratan pääkapellimestarina ja taiteellisena johtajana. Muita orkestereita, joiden kanssa hän on tehnyt töitä, ovat olleet City of London Sinfonia, Gardner Chamber Orchestra, Saint Paul Chamber Orchestra, , BBC Scottish Symphony Orchestra ja Bournemouthin sinfoniaorkesteri.


title: Jääkiekon SM-sarjakausi 1938–1939

text: Vuoden 1939 Jääkiekon SM-sarjaa laajennettiin seitsemän joukkueen sarjaksi. Uutena SM-sarjapaikkakuntana mukana oli Hämeenlinna. Sarja pelattiin yksinkertaisena sarjana ja runkosarjan voittaja voitti mestaruuden. Mestaruuden voitti KIF, joka voitti kaikki ottelunsa. Mestaruus oli Kiffenille ensimmäinen.


title: Jääkiekon SM-sarjakausi 1939–1940

text: Vuoden 1940 Jääkiekon SM-sarja peruttiin talvisodan takia. Sodassa kaatuneiden joukossa olivat muun muassa Tampereen Ilveksen kapteeni ja yksi Suomen parhaista jääkiekkoilijoista Jussi Tiitola, sekä jääkiekkoliiton varapuheenjohtaja Aaro Kivilinna.


title: Jääkiekon SM-sarjakausi 1941–1942

text: Vuoden 1942 jääkiekon SM-sarja peruttiin jatkosodan takia. Asemasotavaiheen aikana oli mahdollista pelata joitakin yksittäisiä ystävyysotteluja.


title: BMW 5-sarja

text: BMW 5-sarja on BMW:n vuodesta 1972 lähtien valmistama edustusluokkaan sijoittuva mallisarja. 5-sarja on 3-sarjan jälkeen BMW:n myydyin mallisarja.


title: Nattaporn Phanrit

text: Nattaporn Phanrit (; s. 11. tammikuuta 1982 Nakhon Sawan) on thaimaalainen jalkapallopuolustaja. Hänen seuroinaan ovat olleet TTM Chiangmai FC (2001–2004), Provincial Electrical Authority FC (2004–2006), Chonburi FC (2006–2009), Muangthong United FC (2009–2012) ja BEC Tero Sasana FC (2012). Phanrit on Thaimaan jalkapallomaajoukkueen kapteeni.


title: Players Club Pirkkala

text: Players Club Pirkkala on vuonna 1997 perustettu pirkkalalainen rullakiekon erikoisseura. Joukkue on pelannut rullakiekon SM-liigassa vuodesta 2010 alkaen.


title: TAP-Team

text: TAP-Team on tamperelainen rullakiekon erikoisseura. Joukkue on pelannut rullakiekon SM-liigassa vuodesta 2012 alkaen.


title: West Pirates

text: West Pirates on Paraisten Sport ry:n alainen rullakiekon erikoisseura. Joukkue on pelannut rullakiekon SM-liigassa vuodesta 2011 alkaen.


title: Kärsämäen ZSKA

text: Kärsämäen ZSKA on Turun Kisa-Veikkojen rullakiekon edustusjoukkue, joka on pelannut rullakiekon SM-liigassa vuodesta 2009 alkaen.


title: Dhawee Umponmaha

text: Dhawee Umponmaha (; s. 15. marraskuuta 1959) on thaimaalainen entinen nyrkkeilijä. Hän kilpaili vuoden 1984 kesäolympialaisissa Los Angelesissa ja sai siellä hopeaa kevyessä välisarjassa.


title: Linjataso

text:
Linjataso on audiotekniikassa käytetty termi jolla tarkoitetaan audiosignaalin voimakkuutta 0,5–2,0 volttia.
Audiolaitteissa voi olla liittimissä tekstit (Line-in, Line-out) jolla viitataan linjatasoiseen signaaliin. Tyypillisesti RCA-johdoissa käytetään linjatasoista signaalia mutta myös XLR liittimillä varustetuissa johdoissa linjatasoa voidaan käyttää. Mikrofonitasoisella signaalilla tarkoitetaan millivolttiluokassa olevaa signaalia.


title: Nystysilmäruoho

text: Nystysilmäruoho ("Euphrasia rostkoviana") on yksivuotinen silmäruoholaji, joka on muiden kasvien puoliloinen. Se kasvaa kymmenestä 20:een senttimetriä korkeaksi. Pienet kukat kasvavat yksittäin lehtihankaisesti. Verhiöissä, kukan tukilehtien alapinnalla ja usein myös varressa on runsaasti pitkiä nystykarvoja. Kukat ovat valkoteriöllisiä.


title: Nystysilmäruoho

text: Nystysilmäruohon alalajeja on "Euphrasia rostkoviana" ssp. "rostkoviana" (isosilmäruoho) ja "Euphrasia rostkoviana" ssp. "fennica" (ahosilmäruoho). Alalajeilla alemmissa kukan tukilehdissä on keskimäärin eri lukumäärä laitahampaita.


title: Perämerensilmäruoho

text: Perämerensilmäruoho ("Euphrasia bottnica") on yksivuotinen silmäruoholaji, joka on muiden kasvien puoliloinen. Se on viidestä viitentoista senttimetriä korkeaksi kasvava hentovartinen ruoho, jonka varsi on niukkakarvainen ja enintään niukasti haarova. Lehdet ovat melko pieniä, pyöreähköjä ja tylppähampaisia. Niiden ruoti on lyhyt mutta selvä. Pienet kukat kasvavat yksittäin lehtihankaisesti. Teriö on kellanvalkoinen. Kotahedelmä on samanpituinen kuin verhiö.


title: Anders Koppel

text: Anders Koppel (s. 1947) on tanskalainen säveltäjä. Hän on musiikissaan yhdistänyt eurooppalaisen klassisen musiikin perinteeseen vaikutteita maailmanmusiikista, rockista ja jazzista.


title: Anders Koppel

text: Koppelin isä oli säveltäjä, pianisti Herman D. Koppel. Nuorempi Koppel soitti lapsena pianoa ja klarinettia. Vuosina 1967–1974 hän toimi The Savage Rose -rockyhtyeen urkurina ja sanoittajana. Hän on säveltänyt muun muassa elokuvamusiikkia, baletteja ja kamarimusiikkiteoksia. Hän on myös työskennellyt Bazaar-yhtyeessä, joka on esittänyt improvisaatioita, Balkanin musiikkia ja Koppelin omia sävellyksiä. Hänen poikansa on saksofonisti Benjamin Koppel. Isä ja poika ovat tehneet yhteistyötä muun muassa Koppel–Andersen–Koppel-trion jäseninä. Isä-Koppel pitää eräinä keskeisinä teoksinaan yli kahtakymmentä soolokonserttoaan, joihin lukeutuu kaksi Benjaminille sävellettyä saksofonikonserttoa. Konserttojen joukossa on myös muille epätavallisille soittimille, kuten marimballe ja harmonikalle sävellettyjä teoksia.


title: Keltaröyhelö

text: Keltaröyhelö ("Vulpicida pinastri") on lehtimäinen kellertävä jäkälälaji. Se kasvattaa pienehköjä yleensä alle neljän senttimetrin ruusukkeita. Sekovarren liuskat ovat melko kapeita, alustanmyötäisiä ja laidoilta kohenevia. Niiden laidat ovat keltaisen jäkälämurun peitossa. Jäkälän yläpinnan väri on vaalean kellanvihreä tai vihertävänharmaa ja alapinnan vaalean kellertävä. Alapinnalla on lyhyitä juurtumahapsia. Keltaröyhelö kasvaa päällyskasvina eli epifyyttinä puilla ja pensailla tai metsäkivillä.


title: Syvännekrotit

text: Syvännekrotit ("Ceratiidae") on krottikaloihin kuuluva heimo. Heimon lajeja tavataan kaikista valtameristä.


title: Syvännekrotit

text: Syvännekrottien heimoon kuuluu 2 sukua ja 4 lajia. Lajit ovat syvännekrotti ("Ceratias holboelli"), "C. tentaculatus", "C. uranoscopus" ja pikkusyvännekrotti ("Cryptopsaras couesii"). Tyypillisesti heimon lajit saavuttavat suurimmillaan noin 77 cm:n pituuden, mutta syvännekrottinaaras voi kasvaa jopa 120 cm pitkäksi. Heimon lajien koiraat ovat huomattavasti pienikokoisempia ja kasvavat suurimillaan noin 1,6 cm pitkiksi. Syvännekrottilajien naaras on ruumiinmuodoltaan pitkulainen ja suu on suurikokoinen. Ensimmäinen selkäevän ruoto on pidentynyt ja sen kärjessä on valoa tuottava elin, jota lajit käyttävät saaliidensa huokutteluun. Aikuinen koiras elää loisena kiinnittyneenä naaraan ruumiiseen. Rintaevät ovat pienet, vatsaevät puuttuvat, selkä- ja peräevät ovat lyhyehköt ja pyrstöevä on kookas. Väriltään syvännekrottein heimon lajit ovat mustia tai tumman punaruskeita.


title: Syvännekrotit

text: Syvännekrottilajeja tavataan Atlantista, Intian valtamerestä ja Tyynestämerestä. Pikusyvännekrotti elää lämpimissä vesissä, mutta "Ceratias"-suvun lajeja tavataan myös lauhkeista ja kylmistä meristä. Heimon lajit elävät tyypillisesti yksinään 150–4 400 metrin syvyydessä.


title: Gregori Aminoff vanhempi

text: Gregori (Gregorius) Aminoff vanhempi (1788–1847) oli ruotsalainen sotilas. Hän osallistui Savon rykmentin upseerina Suomen sotaan 1808–1809, Ruotsin sotaan Napoleonia vastaan 1813–1814 ja Norjan retkeen. Hänet ylennettiin everstiksi 1837. Vuodesta 1839 hän oli Karlstenin linnan komentaja.


title: Time for Annihilation

text: Time for Annihilation: On the Record & On the Road on yhdysvaltalaisen rockyhtye Papa Roachin ensimmäinen livealbumi, joka julkaistiin 31. elokuuta 2010. Albumi sisältää livekappaleiden lisäksi viisi uutta studiokappaletta.


title: Gregori Aminoff

text: Gregori Aminoff (1883–1947) oli ruotsalainen mineralogi, Ruotsin luonnontieteellisen valtionmuseon mineralogisen osaston intendentti vuodesta 1923. Hän kehitti elektronisäteilyn käyttöä mineraaliaen kiderakenteen tutkimisessa.


title: Gregori Aminoff

text: Hänen mukaansa nimettiin "aminoffiitiksi" hänen Långbanin kaivoksesta Värmlannista löytämänsä mineraali. Hän oli Kuninkaallisen tiedeakatemian jäsen vuodesta 1933. Hänen leskensä Birgit Broomé-Aminoff määräsi testamentissaan vuonna 1950 perustettavaksi rahaston, Professori Gregori Aminoffin muistorahaston ja sen hallinnoijaksi Kuninkaallisen tiedeakatemian. Siitä jaetaan vuosittain Gregori Aminoffin palkinto kristallografian alalta julkaistuille tutkimuksille.


title: Felix Baumgartner

text: Felix Baumgartner (s. 20. huhtikuuta 1969 Salzburg) on itävaltalainen laskuvarjo- ja BASE-hyppääjä. Hänellä on hallussaan useita BASE- ja laskuvarjohyppyjen maailmanennätyksiä.


title: Felix Baumgartner

text: Baumgartner saavutti uransa ensimmäisen maailmanennätyksen vuonna 1999, kun hän hyppäsi tuolloin maailman korkeimmasta rakennuksesta Petronas-torneista Kuala Lumpurissa Malesiassa. Tornit ovat 452 metriä korkeat. Vuonna 2007 hän hyppäsi uuden ennätyskorkean BASE-hypyn silloin maailman korkeimmasta rakennuksesta, 509-metrisestä Taiwanin Taipei 101:stä. Vuonna 2003 hän ylitti hiilikuitusiivellä Englannin kanaalin. Baumgartnerilla on myös maailmanennätys matalimmasta BASE-hypystä maailmassa. Hän hyppäsi 29 metrin korkeudesta Rio de Janeiron Kristus-patsaan kädestä.


title: Felix Baumgartner

text: 14. lokakuuta 2012 hän hyppäsi 38 969 metrin korkeudesta stratosfääristä kaikkien aikojen korkeimmalta suoritetun vapaapudotuksen Red Bull Stratos -hyppyprojektissa. Hän saavutti myös miehitettyjen ilmapallojen korkeusennätyksen. Edellinen ennätyshyppy 31 kilometristä oli yhdysvaltalaisen Joseph Kittingerin nimissä vuodelta 1960. Kittingerin nimiin jäi pisin vapaapudotuksen ennätys 4 minuuttia 36 sekuntia, kun Baumgartnerin vapaapudotus kesti 4 minuuttia 20 sekuntia. Felix Baumgartner rikkoi myös ensimmäisenä ihmisenä äänivallin ilman mitään konetta, vapaan pudotuksen nopeuden ollessa suurimmillaan 1 357,6 km/h, joka on 1,25 kertaa äänen nopeus.


title: Felix Baumgartner

text: Baumgartner harrastaa myös kilpa-autoilua osallistuen vuonna 2014 Nürburgringin 24 tunnin ajoon Audilla.


title: Gustaf Aminoff (historioitsija)

text: Gustaf Aminoff (1803–1838) oli suomalainen historioitsija ja hän väitteli filosofian tohtoriksi vuonna 1827. Hän toimi virkamiehenä keisarin Suomen asiain kansliassa. Hänen väitöskirjansa "Finska Adelns och Riddarhusets historia" oli alansa ensimmäinen.


title: Metamorphosis (Papa Roachin albumi)

text: Metamorphosis on yhdysvaltalaisen rockyhtye Papa Roachin kuudes studioalbumi, joka julkaistiin 24. maaliskuuta 2009. Se on ensimmäinen albumi, jossa Tony Palermo on rummuissa Dace Bucknerin jälkeen.


title: Metamorphosis (Papa Roachin albumi)

text: Albumi nousi Yhdysvalloissa Billboard 200 -listan sijalle 8.


title: Torsten Gustaf Aminoff

text: Torsten Gustaf Aminoff (1. marraskuuta 1838 Nilsiä – 18. elokuuta 1881 Helsinki) oli suomalainen kielitieteilijä, lehtori ja filosofian tohtori.


title: Torsten Gustaf Aminoff

text: Aminoffin vanhemmat olivat maanmittari Karl Henrik Aminoff ja Maria Elisabet Collan. Hän pääsi ylioppilaaksi 1857 ja erosi armeijasta Sofian jalkaväkirykmentin aliluutnanttina 1861. Aminoff valmistui sitten Helsingin yliopistosta filosofian kandidaatiksi 1866, filosofian maisteriksi ja opettajakandidaatiksi 1869 sekä filosofian lisensiaatiksi ja tohtoriksi 1873.


title: Torsten Gustaf Aminoff

text: Aminoff toimi poliittisten tieteiden lehtorina Haminan kadettikoulussa vuodesta 1870 alkaen. Hän teki tutkimusmatkan Vermlannin suomalaisten keskuuteen 1871 ja Venäjälle votjakkien keskuuteen 1878.


title: Torsten Gustaf Aminoff

text: Aminoff oli naimisissa vuodesta 1869 serkkunsa Elisabet Johanna Maria Aminoffin kanssa. Hänen poikansa oli everstiluutnantti Torsten Aminoff.


title: Pintaliitoskomponentit

text: Pintaliitoskomponentit ovat elektroniikassa käytettyjä pieniä komponentteja, joilla ei voi toteuttaa kaikkia perinteisemmän elektroniikan kytkentöjä. Komponenttien pienemmän koon vuoksi niillä voi kuitenkin mahduttaa kytkentöjä pienempään tilaan.


title: Pintaliitoskomponentit

text: Juottaminen on erilaista kuin perinteisten jalallisten komponenttien tapauksessa, koska pintaliitoskomponenteissa ei ole reikiin juotettavia jalkoja, siksi piirilevyyn ei toisaalta tarvitse porata reikiä.


title: Pintaliitoskomponentit

text: Tekniikalla on tuotettu esimerkiksi vastuksia, kondensaattoreita, ledejä ja mikropiirejä.


title: Pintaliitoskomponentit

text: Tyypillisiä käsityökaluja, joita pintaliitoskomponenttien juottamisessa käsin voidaan käyttää, ovat suurennuslasi sekä pinsetit.


title: Veronika Halder

text: Veronika Halder (s. 14. lokakuuta 1980 Innsbruck) on itävaltalainen ohjaskelkkailija. Hänen seuransa on Sportverein Matrei und Umgebung.


title: Veronika Halder

text: Halder sijoittui maailmancupissa 2001–2002 yhdeksänneksi ja oli yksiköissä kymmenes vuoden 2002 EM-kilpailuissa. Seuraavalla kaudella hän paransi maailmancupin kokonaiskilpailun sijoituksensa kuudenneksi ja ylsi viidennelle tilalle MM-kisoissa. Halder oli vuonna 2004 MM-kilpailujen viides ja oli samalla sijalla myös maailmancupissa, jonka lisäksi hän oli voittamassa EM-pronssia joukkuekilpailussa.


title: Veronika Halder

text: Halder oli Torinon olympialaisissa 2006 viidenneksi nopein ja sijoittui maailmancupissa viidenneksi. Hän sai pronssia yksiköissä vuoden 2008 EM-kilpailuissa ja sijoittui kisoissa neljänneksi 2010. Halder oli yksikkökilpailun kahdestoista olympialaisissa 2010.


title: Johan Amnell

text: Johan Amnell (Amnelius) (1692–1772) oli rovasti ja Tammelan kirkkoherra vuodesta 1733. Hän oli valtiopäivämiehenä 1734–1743. Häntä pidetään vapauden ajan merkittävimpiin kuuluvana pappissäädyn edustajana.


title: Old Friends from Young Years

text:
Old Friends from Young Years on debyyttialbumi yhdysvaltalaiselta rockyhtye Papa Roachilta. Albumi julkaistiin 4.2.1997. Albumilla on bändin demo-kappaleita. Albumin tuottajana toimi basso-kitaristi Tobin Esperancen isä, joka nauhoitti Tobinia, joka oli lapsena albumin bonus kappaleessa.
Vuonna 2005 Papa Roach uudelleenjulkaisi albumin uusille jäsenilleen faniklubissa, P-Roach Riot!. Fan Club Editionissa on uusi kansi ja virallinen jäsenkortti faniklubiin. Kappaleet "Thanx" ja "Unlisted" eivät olleet tässä uudelleenjulkaisussa. Kappale "Grrbrr" ei ollut takakannen listassa, mutta se on kuitenkin levyllä. Albumilla on piilotettu kappale "Tightrope", joka on EP:llä Let 'Em Know. He sanoivat uudelleen julkaistavan albumin vuonna 2012. Albumin kappaleitta ei ole soitettu keikoilla enää Infestin julkaisun jälkeen. Yhtye lienee unohtaneen albumin.


title: Šatoin väijytys

text: Šatoin väijytys, joka tunnetaan myös Jaryshmardyn taisteluna, tapahtui 16. huhtikuuta 1996 Šatoissa (ven.: Шато́й; tšetš.: Шуьйта) Tšetšeniassa.


title: Šatoin väijytys

text: Väijytyksen suunnittelivat saudiarabialaissyntyinen Ibn al-Khattab ja tšetšenialainen Ruslan Gelajev. Taistelu alkoi noin kello 13.23, kun Venäjän armeijan 245. moottoroidun kiväärirykmentin 2. pataljoona eteni tietä pitkin ajoneuvokolonnana. Useita tienvarsipommeja räjähti tiellä tappaen 52 sotilasta. Majuri Pjotr Tersovits kuoli välittömästi räjähdyksiin. Sen jälkeen tšetšeenit ja ulkomaiset kapinalliset ampuivat singoin ja asein loput ajoneuvot ja sotilaat. Taistelussa tuhoutui 30 Venäjän armeijan ajoneuvoa. Tappioiden kokonaismäärää ei tarkalleen tiedetä, mutta tarkin arvio lienee noin 73–95 sotilasta. Tšetšeenilähteiden mukaan noin 130–190 venäläissotilasta kuoli. Tämän lukeman mukaan 200:sta Venäjän sotilaasta vain noin 12 olisi selvinnyt ja paennut. Hyökkääjien tappioista ei tiedetä. Useat hyökkäykseen osallistuneista ulkomaisista kapinallisista olivat Afghanistanin sodan veteraaneja, jotka olivat jo ennestään taistelleet Neuvostoliittoa vastaan vuosina 1979–1989. Taistelu kuvattiin videolle ja se on siten tullut Tšetšeniassa tunnetuksi ja lisännyt kapinallisten kannatusta. Se on Venäjän armeijan tappiollisimpia taisteluja.


title: HMS Allington Castle

text: HMS Allington Castle (viirinumero K689) Britannian Kuninkaallisen laivaston Castle-luokan korvetti.


title: HMS Allington Castle

text: Alus tilattiin 24. lokakuuta 1941 Fleming and Fergusonilta Paisleystä Flower-luokan korvettina "HMS Amaryllis", mutta se tilattiin uudelleen 9. joulukuuta 1942 Castle-luokan korvettina "HMS Allington Castle". Sen köli laskettiin 22. heinäkuuta 1943 ja alus laskettiin vesille 29. helmikuuta 1944. Alus valmistui vielä samana vuonna 19. kesäkuuta.


title: HMS Allington Castle

text:
"HMS Allington Castle" liitettiin saattajaryhmä B3:een, jonka mukana se suojasi Gibraltarin ja Britteinsaarten välillä matkanneita saattueita aina elokuun loppuun 1944. Alus siirrettiin 7. saattajaryhmään suojaamaan Jäämeren saattueita ja se teki kaikkiaan seitsemän matkaa Kuolan niemimaalle ja takaisin. Alus kuului lokakuun puolivälistä marraskuun alkuun saattajaryhmä B23:een. Saavuttuaan Britteinsaarille saattueen RA65 mukana alus sijoitettiin Sheernessissä reserviin 24. toukokuuta 1945.
Marraskuussa 1945 alus siirrettiin kalastuksenvalvontalaivueeseen Fleetwoodiin. Sen partioalue käsitti Britteinsaarilta lounaisen reitin alueelta aina Islantiin. Alus palasi reserviin 1947. Se myytiin romutettavaksi 20. joulukuuta 1958.


title: August Annist

text: August Annist (vuoteen August Anni; 28. tammikuuta 1899 Võisiku, Viljandimaa – 6. huhtikuuta 1972 Tallinna) oli virolainen kirjallisuuden- ja kansanrunoudentutkija ja kääntäjä. Hän väitteli filosofian tohtoriksi 1935. Hän toimi kirjallisuudenhistorian opettajana Tarton yliopistossa 1929–1936, dosenttina vuodesta 1936. Hän vironsi suomalaista kirjallisuutta ja runoja, muun mauassa osia Kantelettaresta sekä Kalevalan kokonaan. Hän oli poliittisten syiden takia vankileirillä vuosina 1945–1951. Annistin keskeisimpiä tutkimusaloja olivat Viron 1800-luvun kirjallisuus, sen kansanrunoustausta sekä eepokset.


title: How to Measure a Planet?

text: How to Measure a Planet? on alankomaalaisen The Gathering yhtyeen viides studioalbumi, joka julkaistiin vuonna 1999 Century Media Records - levy-yhtiön nimissä. Albumi nauhoitettiin Bauwhaus Studiolla Amsterdamissa ja Wisseloord Studiolla Hilversumissa heinä-lokakuussa vuonna 1998. Albumi on huomattavan pitkä, yli 103 minuuttia, ja siksi jaettu kahdelle CD-levylle. Japanissa julkaistu versio sisältää yhden levyn, sillä siitä jätettiin pois melkein puolituntinen nimikkokappale "How to Measure a Planet?".


title: Punavaahtera

text: Punavaahtera ("Acer rubrum") on saippuamarjakasveihin kuuluva puulaji vaahteroiden suvussa. Se kasvaa luontaisena suuressa osaa Pohjois-Amerikan itäosia. Laji on saanut nimensä kirkkaanpunaisista kukistaan ja syysväristään, joiden vuoksi se on suosittu koristepuu.


title: Punavaahtera

text: Punavaahtera on keskisuuri kesävihanta puu. Se kasvaa noin 25 metriä korkeaksi. Latvus on epäsäännöllisen pyöreähkö. Oksat ovat kohenevia tai harittavia. Runko on usein puolivälistään alaspäin oksaton. Nuoret versot ovat kiiltävän punapintaisia. Kaarna on nuorilla yksilöillä vaaleanharmaata ja sileää, vanhemmiten tummempaa ja kapean uurteista. Puun juuristo on suurimmaksi osaksi pinnanmyötäinen.


title: Punavaahtera

text: Lehdet ovat kolmi- tai viisiliuskaisesti sormijakoisia. Ne ovat ruodillisia, vastakkaisesti asettuneita, kaljuja ja sahalaitaisia. Lehtiruoti on noin 10 senttimetriä pitkä ja lehtilapa enimmillään 15 senttimetriä pitkä. Lehtilapa on päältä vihreä ja alta hopeanharmahtava, puhjetessaan lehdet ovat punertavia. Lehtien syysväritys on punainen, oranssi tai kullankeltainen. Silmut ovat punaisia ja kaljuja.


title: Punavaahtera

text: Kukat kasvavat varrettomissa ryppäissä. Yhdellä puuyksilöllä on tavallisesti sekä kaksineuvoisia kukkia että joko yksineuvoisia hedekukkia tai emikukkia. Kukat puhkeavat huhti-toukokuussa ennen lehtiä. Sekä verho- että terälehtiä on viisi. Teriö on punainen. Heteitä on 4–12. Kukassa on kaksi emiä. Sikiäin on kehänpäällinen.


title: Punavaahtera

text: Hedelmä on kaksilohkoinen siivekäs lohkohedelmä. Se on enimmillään noin 2,5 senttimetriä pitkä. Puu alkaa kukkia ja tuottaa siemeniä varhain ja jo nelivuotiaiden puiden tiedetään tuottaneen hedelmiä. Hedelmät kypsyvät yleensä loppukeväällä tai alkukesällä.


title: Punavaahtera

text: Punavaahtera on suhteellisen lyhytikäinen puu. Se kasvaa täyteen mittaansa yleensä noin 70–80 vuodessa ja harvoin elää yli 150 vuotta vanhaksi. Laji on hyvin nopeakasvuinen nuorena, mutta kasvunopeus hidastuu huomattavasti vanhemmiten. Kaadetun puun kanto tuottaa yleensä runsaasti kantovesoja. Puu ei kuitenkaan muuten tavallisesti lisäänny kasvullisesti.


title: Punavaahtera

text: Punavaahteraa esiintyy luonnonvaraisena laajalla alueella itäisessä Pohjois-Amerikassa Itä-Kanadasta Yhdysvaltain Floridaan asti. Se on yksi itäisen Pohjois-Amerikan yleisimmistä ja laajalle levinneimmistä puulajeista.


title: Punavaahtera

text: Punavaahteralla esiintyy laajan levinneisyysalueensa eri osissa suurta lajinsisäistä geneettistä vaihtelua. Lajin tiedetään risteytyvän luonnossa hopeavaahteran ("Acer saccharinum") kanssa.


title: Punavaahtera

text: Punavaahtera menestyy hyvin monentyyppisillä maaperillä ja vaihtelevissa ilmasto-olosuhteissa. Laji ei kuitenkaan kestä erittäin kuivia alueita. Punavaahtera kasvaa monentyyppisissä metsissä. Se saattaa muodostaa lähes yksilajisia metsiköitä varsinkin levinneisyysalueensa koillisosissa. Se kasvaa usein myös monilajissa lehtimetsissä ja havupuuvaltaisissa sekametsissä. Laji sietää jonkin verran varjostusta, mutta ei yleensä pysty itämään ja kasvamaan tiheän metsän täydessä varjostuksessa. Puuta pidetään usein varsin alttiina monenlaisille kasvitaudeille.


title: Punavaahtera

text: Punavaahteraa käytetään paljon koristepuuna, varsinkin puistopuuna. Sitä arvostetaan varsinkin kirkkaan syysvärityksensä vuoksi. Lajista on kehitetty useita viljelylajikkeita koristekäyttöön. Se soveltuu myös bonsaiksi.


title: Punavaahtera

text: Punavaahteran puuta käytetään rakentamiseen ja huonekalujen valmistukseen. Sen puuainesta pidetään kuitenkin useiden muiden vaahteralajien puuta teknisesti heikompilaatuisena.


title: Punavaahtera

text: Punavaahteran mahlaa voidaan käyttää vaahterasiirapin valmistukseen, joskin yleensä tähän tarkoitukseen käytetään sokerivaahteraa ("Acer saccharum") ja mustavaahteraa. ("Acer nigrum"). Koska punavaahteran silmut puhkeavat aikaisemmin keväällä kuin useimpien muiden vaahteralajien ja koska mahlan kemiallinen koostumus muuttuu silmujen puhjetessa siirapinvalmistukseen sopimattomaksi, punavaahteran mahlan keräämisen kausi on huomattavasti lyhyempi kuin sokeri- tai mustavaahteralla.


title: The Connection

text: The Connection on yhdysvaltalaisen Papa Roach -rockyhtyeen seitsemäs studioalbumi. Se julkaistiin 2. lokakuuta 2012. Ensimmäinen single ”Still Swingin’” julkaistiin 24. heinäkuuta 2012. Ei albumilla oleva kappale ”Even If I Could” on "The Avengers" -elokuvan ääniraidalla.


title: The Connection

text: Albumi nousi Yhdysvalloissa Billboard 200 -listan sijalle 17.


title: Samuel Henrik Antell

text: Samuel Henrik Antell (25. heinäkuuta 1810 Rantasalmi – 31. lokakuuta 1874 Helsinki) oli suomalainen maaherra ja senaattori, joka sai aatelisarvon.


title: Samuel Henrik Antell

text:
Antellin vanhemmat olivat rykmentinkirjuri Samuel Johan Antell ja Maria Elisabet Kyander. Opintonsa päätettyään hän toimi kenraalikuvernöörin kansliassa ja oli Viipurin pormestari 1845–1854. Vuonna 1856 hän sai nimityksen kenraalikuvernöörin kanslian tirehtööriksi ja pystyi asemassaan vaikuttamaan kenraalikuvernööriin kreivi Bergiin. Vuonna 1858 hänestä tuli Uudenmaan läänin kuvernööri ja 1859 salkuton senaattori. Rokassovskin tultua kenraalikuvernööriksi Antell sai siirron Kuopion läänin kuvernööriksi 1862. Antellin työ varsinkin nälkävuosina 1862 ja 1863 oli hyvin arvostettua. Hänet nimitettiin jälleen 1866 senaattiin, kansliatoimituskunnan (vuodesta 1869 siviilitoimituskunta) päälliköksi.
Antell toimi useissa eri neuvottelukunnissa ja komiteoissa sekä kouluhallituksen jäsenenä 1869-1874. Hänet korotettiin aatelissäätyyn 1866 ja 1873 hän sai salaneuvoksen arvon.


title: Samuel Henrik Antell

text: Antellin ensimmäinen puoliso vuodesta 1840 oli Fanny Alexandra Helena Wallenius (k. 1856) ja toinen vuodesta 1859 vapaherratar Anna Wilhelmina de la Chapelle (k. 1862).


title: Kurt Antell

text: Kurt Lorentz Antell (17. tammikuuta 1890 Helsinki – 5. marraskuuta 1972 Helsinki) oli suomalainen eduskunnan kansliapäällikkö. Hän työskenteli valtionarkistossa vuosina 1914–1935, toimi eduskunnan ruotsalaisen kanslian päällikkönä 1935–1957 ja oli suomenruotsalaisten kansankäräjien valtuutettujen puheenjohtaja 1941–1964.


title: Kurt Antell

text: Hän sai kanslianeuvoksen arvonimen 1955 ja filosofian kunniatohtorin arvon 1963. Hän oli koulutukseltaan filosofian maisteri.


title: Antti Niilonpoika

text: Antti Niilonpoika eli Anders Nilsson Sabelfana (k. 1580) oli Talin herra. Hän oli Kivennavan vouti ja teki 1554 partioretken Venäjän puolelle, ja siksi häntä pidettiin vastuullisena seuraavana vuonna syttyneeseen sotaan. Vuonna 1563 hän oli Eerik XIV:n sotapäällikkö tämän sotiessa Juhana-herttuaa vastaan. Hän sai aatelisarvon ja käytti sen jälkeen ajoittain nimeä Sabel tai Sabelfana vaakunansa mukaisesti. Hän sai nimityksen Viipurin linnanisännäksi 1566 ja rakennutti savivarustuksen kaupunginosan ympärille.


title: Olli Ant-Wuorinen

text: Olli Viljo Anton Ant-Wuorinen (21. huhtikuuta 1904 Helsinki – 26. kesäkuuta 1993 Nurmijärvi) oli suomalainen kemisti. Hän toimi Valtion teknillisen tutkimuslaitoksen (VTT) kemiantekniikan laboratorion johtajana professorin arvolla vuosina 1948–1970. Hän kehitti menetelmän puun sokeroimiseksi rikkihapon avulla.


title: Olli Ant-Wuorinen

text: Ant-Wuorinen valmistui filosofin kandidaatiksi Helsingin yliopistosta vuonna 1928 ja väitteli kemian tohtoriksi Birminghamin yliopistosta vuonna 1932. Hän oli vuosina 1932–1937 sosiaaliministeriön alkoholikeministinä, 1937–1940 Teollisuuden keskuslaboratorion paperintutkimusosaston johtajana, talvisodan aikana 1939–1940 Kansanhuoltoministeriön toimistopäällikkönä, 1940–1943 valtion puunsokeroimistoimikunnan toiminnanjohtajana ja 1943–1950 Puukemia Oy:n tutkimustoiminnan johtajana. Ant-Wuorinen oli myös Teknillisen korkeakoulun dosentti vuosina 1939–1945. Myöhemmin hän toimi muun muassa YK:n asiantuntijana Intiassa. Hän vietti eläkevuotensa pääosin Espanjassa. Ant-Wuorinen oli Suomen kemistien seuran puheenjohtaja, Rafael Haarlan säätiön ja Plastexin hallitusten puheenjohtaja sekä Ahlströmin hallituksen jäsen.


title: Olli Ant-Wuorinen

text: Olli Ant-Wuorisen isä Anton Vuorinen oli tamperelainen kunnallispoliitikko ja yksi "Aamulehden" perustajista. Hänen veljensä oli PRH:n ylijohtaja Paavo Ant-Wuorinen.


title: If then else

text: if_then_else on alankomaalaisen The Gathering -yhtyeen kuudes studioalbumi, joka julkaistiin vuonna 2000 Century Media Records -levy-yhtiöltä. Nimiotsikko viittaa ohjelmointikielissä käytettyihin konditionaalilausekkeisiin. Lisäksi nimessä on käytetty ohjelmoinnissa tyypillistä alaviivaa merkitsemään välilyöntiä.


title: Jääkiekon SM-sarjakausi 1942–1943

text: Vuoden 1943 jääkiekon SM-sarja oli taas mahdollista pelata, edelliskauden peruuntuessa sodan takia. Sarja pelattiin yksinkertaisena sarjana, jonka voittaja voitti mestaruuden. KIF voitti kolmannen perättäisen mestaruutensa.


title: Samuele Longo

text: Samuele Longo (s. 12. tammikuuta 1992 Valdobbiadene, Italia) on italialainen jalkapalloilija. Hän edustaa Espanjan Primera Divisiónissa pelaavaa Rayo Vallecanoa ja on pelipaikaltaan hyökkääjä.


title: Samuele Longo

text: Longo siirtyi Trevison junioriakatemiasta Internazionalen akatemiaan vuonna 2009. Hän teki ensiesiintymisensä edustusjoukkueessa 24. toukokuuta 2012 sarjan päätöskierroksella ottelussa Laziota vastaan.


title: Samuele Longo

text: Hänet lainattiin kaudeksi 2012–2013 barcelonalaisseura Espanyoliin.


title: Majakovski-teatteri

text: Majakovski-teatteri on vuonna 1920 perustettu teatteri Moskovassa.


title: Majakovski-teatteri

text: Teatterirakennus valmistui vuonna 1886 ja se tunnettiin alun perin nimellä "At Nikitsky". Vuosisadan vaihtuessa nimeksi muutettiin "Internationale". Teatteri toimi lähinnä Moskovassa vierailleiden ulkomaisten taiteilijoiden esiintymispaikkna. Siellä kävivät esiintymässä muun muassa Eleonora Duse ja Sarah Bernhardt.


title: Majakovski-teatteri

text: Lokakuun vallankumouksen jälkeen teatterissa aloitti toimintansa vuonna 1920 perustettu "Vallankumouksellinen satiiriteatteri ()", joka kaksi vuotta myöhemmin muutti nimensä "Vallankumousteatteriksi".


title: Majakovski-teatteri

text: Vuosina 1944–1953 se tunnettiin "Draamateatterin" nimellä, kunnes vuonna 1954 teatteri sai nykyisin käytössä olevan nimensä vallankumousrunoiliija Vladimir Majakovskin mukaan.


title: Majakovski-teatteri

text: Suomessa tunnetuista näyttelijöisä Majakovski-teatterissa ovat esiintyneet muun muassa Faina Ranevskaja sekä Tatjana Vasiljeva.


title: Jääkiekon SM-sarjakausi 1943–1944

text: Vuoden 1944 jääkiekon SM-sarja pelattiin samojen kahdeksan joukkueen kesken kuin edellinenkin kausi. Sarja jäi kesken, kun Helsingin Kaisaniemen kenttä tuhoutui suurpommituksissa helmikuussa 1944. Tässä vaiheessa sovittiin, että mestaruuden ratkaisemiseksi pelataan vielä kaksi ottelua: Ilves–Tarmo ja Ilves–KIF, ja jos Ilves voittaisi molemmat, se olisi mestari. Ilves voittikin Tarmon, mutta pommitus Kiffen-ottelua edeltäneenä yönä katkaisi liikenneyhteydet Tampereelle, eikä ottelua voitu pelata. Näin mestaruutta ei 1944 jaettu.


title: Jääkiekon SM-sarjakausi 1943–1944

text: Sarja jäi kesken.


title: Souvenirs

text: Souvenirs on alankomaalaisen The Gathering -yhtyeen seitsemäs studioalbumi. Sen julkaisi vuonna 2003 yhtyeen oma Psychonaut-levy-yhtiö. Yhtye perusti itsenäisen Psychonauts-levy-yhtiön vuonna 1999 lopetettuaan yhteistyön Century Median kanssa. Souveniers on samalla levy-yhtiön ensimmäinen täyspitkä julkaisu. Albumi on viimeinen, jossa basisti Hugo Prinsen Geerligs on mukana soittamassa. Kristoffer "Garm" Rygg norjalaisesta metalliyhtye Ulverista on vierailevana toisena laulajana kappaleessa "A Life All Mine".


title: Souvenirs

text: Albumilla on myös 2:08 minuutin mittainen piilotettu kappale "Telson", joka on sijoitettu ennen kappaletta "These Good People" olevaan taukoon (engl. pregap).Vierailevat muusikot


title: Bambuser

text: Bambuser on ruotsalainen yritys, jonka verkkopalvelun kautta älypuhelimen ja tietokoneen käyttäjä voi lähettää videota suorana internetiin. Verkkopalvelu avattiin vuonna 2007. Palvelu oli ilmainen yksityishenkilöille ja voittoa tavoittelemattomille yhteisöille. Bambuser ilmoitti käyttäjilleen yksityiskuluttajille tarkoitetun toiminnan loppumisesta Joulukuussa 2017. Bambuser siirtyy markkinoimaan ja kehittämään ainoastaan yrityksille ja yhteisöille suunnattua IRIS videojakopalveluaan.


title: Bambuser

text: Jotkin hallitukset ovat estäneet pääsyn palveluun mielenosoitusten aikaan, esimerkiksi Syyrian hallitus keväällä 2012. Bambuserilla on toimisto ja kaksi yhtiön perustajiin kuuluvaa työntekijää myös Suomessa.


title: Samia Yusuf Omar

text: Samia Yusuf Omar , s. (25. maaliskuuta 1991 Somalia – huhtikuun alku 2012 Välimeri, Maltan lähistöllä) oli somalialainen pikajuoksija, jonka päämatkat olivat 100 ja 200 metriä. Hän oli maansa lipunkantajana Pekingin olympialaisissa 2008. Hän osallistui 200 metrin juoksuun, jossa sijoittui alkuerässään viimeiseksi ajalla 32,16.. Hän oli maansa ensimmäinen naisurheilija olympiakisoissa.


title: Samia Yusuf Omar

text: Samia Yusuf Omar syntyi kuusilapsisen perheen vanhimpana vuonna 1991, jolloin presidentti Siad Barre oli juuri kukistettu ja verinen sisällissota käynnissä. Samia osallistui kansainvälisiin urheilukilpailuihin ensimmäisen kerran Djiboutissa 2008, jolloin kyseessä olivat Itä-Afrikan nuorten mestaruuskilpailut ja matkana 100 metriä, sijoitus oli viides kahdeksasta. Samana vuonna Addis Abeban Afrikan-mestaruuskisoissa samalla matkalla hän oli viimeinen. Olympialaisia varten hänen äitinsä oli jopa myytävä maata saadakseen matkan maksetuksi. Olympialaisten jälkeen hänen oli jopa salattava urheilutaustansa kotimaassaan harjoitusolosuhteiden ollessa muutenkin puutteelliset. Vuonna 2010 Samia siirtyi Etiopiaan harjoittelemaan. Hän ehti saavuttaa 200 metrillä ennätyksensä 23,00.


title: Samia Yusuf Omar

text: Samia Yusuf Omar halusi osallistua myös Lontoon olympialaisiin 2012. Keväällä 2012 alkoi liikkua huhuja hänen katoamisestaan, ja hänen katsotaan saaneen surmansa kalastajeveneen uppoamisessa Välimerellä matkalla Libyasta Italiaan.


title: HMS Alnwick Castle

text: HMS Alnwick Castle (viirinumero K405) Britannian Kuninkaallisen laivaston Castle-luokan korvetti.


title: HMS Alnwick Castle

text: Alus tilattiin 19. tammikuuta 1942 George Brown and Companyltä Greenockista. Sen köli laskettiin 12. kesäkuuta 1943 ja alus laskettiin vesille 23. toukokuuta 1944. Alus valmistui vielä samana vuonna 11. marraskuuta.


title: HMS Alnwick Castle

text: Marraskuussa 1945 alus siirrettiin reserviin. Se myytiin romutettavaksi joulukuussa 1958.


title: Tears of Autumn Rain

text: Tears of Autumns Rain on suomalaisen sinfonisen death metalin yhtyeen Eternal Tears of Sorrowin single, joka on julkaistu vuonna 2009.


title: Saarnivaahtera

text: Saarnivaahtera ("Acer negundo") on saippuamarjakasveihin kuuluva puulaji vaahteroiden suvussa. Se on alun perin kotoisin Pohjois-Amerikasta. Puun suomenkielinen nimi tulee sen sormilehdykkäisistä lehdistä, jotka muistuttavat enemmän saarnien ("Fraxinus") kuin monien muiden vaahteroiden lehtiä.


title: Saarnivaahtera

text: Saarnivaahtera on pienehkö kesävihanta puu, joka kasvaa noin 20 metriä korkeaksi. Kaarna on kellertävän- tai harmaanruskeaa. Puun runko on tavallisesti varsin lyhyt ja latvus leveän pensasmainen. Saarnivaahteran juuristo on tavallisesti pinnanmyötäinen, mutta se saattaa myös muodostaa lyhyen alaspäin kasvavan pääjuuren. Talvehtivat silmut ovat pieniä. Silmusuomuja on 2 tai 3 paria.


title: Saarnivaahtera

text: Lehdet ovat päätöparisen sormilehdykkäiset. Niissä on 3–7 lehdykkää, yleisimmin kuitenkin viisi. Lehti on 10–25 senttimetriä pitkä. Yksittäiset lehdykät ovat 8–10 cm pitkiä. Ne ovat suippokärkisiä ja laidoiltaan sahalaitaisia tai ehyitä. Päätölehdykkä on usein kolmiliuskainen. Lehtien syysväri on keltainen.


title: Saarnivaahtera

text: Saarnivaahtera on kaksikotinen, joten yksineuvoiset hedekukat ja emikukat kasvavat eri puuyksilöissä. Hedekukat kasvavat noin neljän kukan huiskiloissa ja emikukat riippuvissa terttumaisissa 15–50 kukan kukinnoissa. Kukat ovat nelilukuisia, eikä niissä ole terälehtiä. Heteitä on 4–6. Kukinta ajoittuu huhti-toukokuulle.


title: Saarnivaahtera

text: Hedelmä on kaksiosainen siivekäs lohkohedelmä. Se on väriltään keltaruskea. Siemenet kypsyvät ilmastosta riippuen elo-lokakuussa. Puu alkaa tuottaa hedelmää noin kymmenvuotiaana.


title: Saarnivaahtera

text: Saarnivaahtera on lyhytikäinen puu, joka elää keskimäärin 60-vuotiaaksi ja vain harvoin satavuotiaaksi. Se on erittäin nopeakasvuinen ensimmäisen 15–20 elinvuotensa aikana, mutta tämän jälkeen kasvunopeus hidastuu selvästi. Puu lisääntyy usein kasvullisesti kanto- ja juurivesoista.


title: Saarnivaahtera

text: Saarnivaahtera kasvaa luontaisena hyvin laajalla alueella Pohjois-Amerikassa. Sitä esiintyy laajalla alueella Yhdysvalloissa, varsinkin itä- ja keskiosissa, Kanadan eteläosissa sekä vuoristoalueilla eteläisessä Meksikossa ja Guatemalassa. Saarnivaahteralla on kaikista pohjoisamerikkalaisista vaahteralajeista laajin levinneisyysalue.


title: Saarnivaahtera

text: Saarnivaahtera menestyy hyvin monenlaisissa elinympäristöissä. Se sietää kosteutta ja tulvia, mutta kestää myös kuivuutta paremmin kuin useimmat muut vaahterat. Se menestyy sekä avoimilla että varjoisilla, suojaisilla kasvupaikoilla. Laji on geneettisesti monimuotoinen, ja siitä on tunnistettu lukuisia erilaisiin ympäristöihin sopeutuneita muunnoksia ja muotoja.


title: Saarnivaahtera

text: Laji kasvaa yleisimmin monilajisissa lehtimetsissä. Monet pajut ("Salix"), poppelit ("Populus") ja takiaistammi ("Quercus macrocarpa") kasvavat usein samoilla alueilla kuin saarnivaahtera. Muita samoissa metsissä viihtyviä lajeja Pohjois-Amerikan itäosissa ovat monet tammilajit ("Quercus"), amerikankeltis ("Celtis occidentalis"), amerikanlehmus ("Tilia americana"), amerikanpersimoni ("Diospyros virginiana"), floridansuosypressi ("Taxodium distichum"), hopeavaahtera ("Acer saccharinum"), kiiltotuomi ("Prunus serotina"), lännenambrapuu ("Liquidambar styraciflua"), mustajalopähkinä ("Juglans nigra"), mustakoivu (Betula nigra), pekaanipähkinä ("Carya illinoensis"), punajalava ("Ulmus rubra"), punavaahtera ("Acer rubrum"), lännentulppaanipuu ("Liriodendron tulipifera"), mustatupelo ("Nyssa sylvatica") sekä valkojalava ("Ulmus americana"). Suurten tasankojen alueella saarnivaahtera kasvaa usein yhdessä myös amerikanmustapoppelin ("Populus deltoides") ja punasaarnin ("Fraxinus pennsylvanica") kanssa. Mantereen länsiosissa se kasvaa tavallisesti pajujen ja poppelien lisäksi keltislajin "Celtis reticulata" ja plataanilajin "Platanus wrightii" kanssa.